(2 މެއި 2017 އާ ގުޅޭ)\n"އައިރާ..."ޝިމްލާ ގޮވާލިއެވެ. އެއާއެކު އޭނާ އަނެއްކާ ވެސް އައިސް އަލަމާރި ކައިރީ ހުއްޓުނެވެ. އެ އަލާމާރީގައި ހުރި ނިޔާނުގެ ހެނދުންތައް ވެސް އޭނާ ދާތަނަކަށް ގެންދަން ބޭނުންވިއެވެ. މަޑުމަޑުން ކުރިއަށް ޖެހިލާ ނިޔާނުގެ ޓީޝާޓެއްގައި އަތްޖައްސާލިއެވެ.\nއައިރާގެ ހަރަކާތްތަކަށް ބަލަން ހުރި ޝިމްލާއަށް ބުނާނެ އެއްޗެއް ނޭނގުނެވެ. ނިޔާނުގެ ހެނދުންތަކުގައި އަތްލަމުން އައިރާ ދިޔައިރު އެ ހެނދުންތަކުން އައިރާއަށް ހިތްދަތިކަން ނޫނީ ނުލިބޭނެކަން ޝިމްލާއަށް އެނގެއެވެ. އެހެން ނަމަވެސް އެ ތަކެތިން އައިރާ ވަކިކޮށްލާނެހާ ހިތްވަރެއް ޚުދު ޝިމްލާގެ ވެސް ނެތެވެ. ކުރިއަށް އަޅާލި ފިޔަވަޅާއެކު އައިރާގެ ކޮނޑުގައި ޝިމްލާ ފިރުމާލި އެވެ. އެއާއެކު އައިރާއަށް ހަމަވިސްނުން ލިބިގެންދިޔަ ކަހަލައެވެ. ކޮނޑުގައި އަޅުވާފައި ހުރި އައިރާގެ ހެނދުންތައް ނަގާ ފޮށްޓަށް އަޅަން ފެށިއެވެ. ޝިމްލާ ބަލަން ހުރީތީ އޭނާއަށް ސިއްރުން އައިރާގެ ހެނދުންތަކުގެ ތެރެއަށް ނިޔާނުގެ ގަމީހެއް ލަމުން އެތަކެތި ފޮއްޓަށް ލިއެވެ. ނަމަވެސް އެކަން ޝިމްލާ ދެނެހުއްޓެވެ. ދެން ވެސް އައިރާ ބޭނުންކުރާ އެހެން އެއްޗެހި ފޮއްޓަށް އެޅިއެވެ.\nހިތާ ދެކޮޅަށް އައިރާ ފޮށި ހިފައިގެން ޝިމްލާގެ ފަހަތުން އެ ކޮޓަރިން ނުކުންނަން ހިނގައިގަތެވެ. ނަމަވެސް ދޮރުގައި ހިފަހައްޓާލެވުމާއެކު އައިރާއަށް ހުއްޓެވުނެވެ. ހިތަށް ލިބެމުންދިޔަ ވޭން ލޯތަކަށް ވަންހަނާވެފައިވީ ނަމަވެސް އައިރާގެ ދެ ލޮލުން ސިއްރެއް ނުވިއެވެ. ރަތްވެފައިވާ އެ ދެލޮލުން ކަރުނައިގެ އަސަރު ފާޅުވެގެން ދިޔައެވެ. އެހާމެ އަވަހަށް ކަނާއަތުން ދެ ލޯ ފުހެލި އެވެ. އައިރާއާއި ނިޔާނުގެ އެންމެ ފޮނި ހަނދާންތައް ގުޅިފައިވާ ތަނަކީ އެ ކޮޓަރި އެވެ. އެހެންނަމަވެސް ނިޔާނު ވަކިވިތާ ގިނަ ދުވަހެއް ނުވަނީސް އޭނާއަށް އެވަނީ އެ ކޮޓަރިން ނުކުންނަން މަޖުބޫރުވެފަ އެވެ. ދެ ލޯ މަރާލުމާއެކު އެތެރެހަށްޓައް ދިގު ނޭވާއެއް އައިރާ ދަމާލިއެވެ. ނިޔާނުގެ ހަނދާންތަކާއެކު އޭނާއާއެކު އެންމެ ގިނަ ވަގުތު ހޭދަކުރެވުނު ކޮޓަރީގެ ވަސް ވެސް އަބަދަށް ރައްކާކުރުމަށް އައިރާ ބޭނުންވެފައި ވެއެވެ.\nޝިމްލާއާއެކު ނުކުންނަން އައި އައިރާއަށް ގޭތެރެއިން އެކަކު ވެސް ނުފެނުނެވެ. ރުބީނާއާއި މައުރީން އެމީހުންގެ ކޮޓަރީގައި ކަމުގައި ހީކުރިއެވެ. އެޕާޓްމެންޓުގެ ދޮރުން ނުކުމެ ދޮރު ލައްޕާލާފައި ޝިމްލާއާއެކު މައްޗަށް އަރަން ހުރި ސިޑިއާ ދިމާއަށް ހިނގައިގަތް ވަގުތު ސިޑިން ބަޔަކު މައްޗަށް އަރާ އަޑު އިވުނެވެ. އަދި ކުޑަހިނދުކޮޅެއްގެ ތެރޭގައި އިވިގެންދިޔައީ ލިޒީގެ އަޑެވެ.\n"ކޮންތާކަށް ތި ދަނީ؟" ސިޑިން އަރައިގެން އައި ލިޒީގެ މޫނުގައިވަނީ ހާސްކަމުގެ އަސަރުތަކެވެ. އޭނާގެ ސުވާލަށް ޖަވާބެއްދޭން ނޭނގިފައި ހުރިހެން އައިރާ ހުއްޓެވެ. އަވަސް ފިޔަވަޅުގައި ލިޒީ އައިސް އައިރާގެ ގައިގާ ބައްދާލި އެވެ.\n"ނިޔާނު ބައްޕަގެ ބަޔަށް އައިރާ އެ ބަދަލުވަނީ... ހިނގާ މައްޗަށް. ގޭތެރޭގައި ތިބެ ވާހަކަ ދައްކާލާނީ ދޯ" ޝިމްލާ މިހެން ބުނެ ކުރިއަށް ހިނގައިގަތީ އައިރާގެ ފޮށި ހިފައިގެންނެވެ. ސިޑިން ފޮށި އަރުވަން ޝިމްލާ އުޅުނު ގޮތް ފެނި ލިޒީއާއެކު ހުރި ޒުވާނަކު ކުރިއަށް ޖެހިލާ ފޮށި ގެންދިއުމަށް އެހީތެރިކަން ފޯރުކޮށް ދިނެވެ.\nކަންބޮޑުވެފައި އިން އަމީރަށް ކުއްލިއަކަށް ތެދުވެވުނީ އެޕާޓްމެންޓުގެ ދޮރުން ޝިމްލާއާއި އައިރާގެ އިތުރުން ބަޔަކު ވަނުމުންނެވެ. ޝިމްލާ އިސްވެ ވާހަކަ ދެއްކިއެވެ.\n"މީ އައިރާގެ ރައްޓެހިކުދީން... ދެންމެ..."\n"ލިޒީ... ލިޒީތަ ތީ" ޝިމްލާ ބުނަން އުޅުނު އެއްޗަކަށް ސަމާލުކަމެއް ނުދީ އަމީރު އަވަސް އަވަހަށް އަހާލި އެވެ. އައިރާއާއެކު ހުރި ލިޒީ ބޯޖަހާލީ އެއްބަސްވުމުގެ ގޮތުންނެވެ.\nޝިމްލާއަށް އަމީރު އިރުޝާދު ދިނީ އައިރާއަށް އޭނާގެ ކޮޓަރި ދެއްކުމަށެވެ. އަދި ލިޒީއާއި އޭނާއާއެކު ހުރި ޒުވާނާއަށް ސައި ތައްޔާރު ކުރުމަށެވެ. އަމީރުގެ ވާހަކަ ހުރި ގޮތުން ޝިމްލާއަށް ހީވީ ލިޒީއަކީ ކާކުކަން ކުރީން ވެސް އަމީރަށް އެނގޭހެންނެވެ. ލިޒީއަކީ ކާކުކަން އެނގެން ބޭނުންވެފައި ހުއްޓެއްކަމަކު އަމީރު އެދުނު ފަދައިން ޝިމްލާ ކަންތައް ކުރި އެވެ. އައިރާ އައިސް އޭނާގެ ކޮޓަރިއަށް ވަނުމުން ލިޒީއާއި އޭނާއާއެކު ހުރި ޒުވާނާ ވެސް އެކޮޓަރިއަށް ވަނެވެ. އެނދުގައި އައިރާއާއެކު ލިޒީ އިށީނދެގެން ތިއްބެވެ. ލިޒީގެ ކޮނޑުގައި ބޯއަޅާލައިގެން އައިރާ އިންއިރު އޭނާ އިތުރަށް ކުރާނޭ ޝަކުވާއެއް ނެތް ފަދައެވެ. އެހެން ނަމަވެސް އައިރާގެ ހާލު ލިޒީއަށް އިހުސާސް ކުރެވުނެވެ.\n"އައިރާ! އަހަންނާއެކު ރަށަށް ދާންވީނު"\n"ރަށަށް ގޮސްގެން ކޮންކަމެއްވާނީ؟ ނިޔާނެއް ނުހުންނާނެ... އަހަރެން ވަންނާނެތަނެއް ނެތް... ލިޒީއަށް ވެސް އަބަދަކު އަހަރެންގެ ކަންތައްތަކެއް ނުބެލެހެއްޓޭނެ... ދުވަސްކޮޅަކުން އަހަރެން ދެ މީހުންނަށް ވާނެ... މީ ނިޔާނުގެ ޢާއިލާ... ނިޔާނުގެ ދަރިފުޅަށް ކުޑަ ނަމަވެސް އުންމީދެއް އޮތްތަނަކީ... އަހަރެން މަގުމަތި ވިޔަސް މި ދަރިފުޅު މަގުމަތިވާކަށް ނޭދެން... ލިޒީ! އަހަރެން ވެސް ބޭނުން އެނބުރި ރަށަށް ދާން... މިކޮޅުގައި އަހަރެން ހުރުމުގެ ހުރިހާ އުންމީދެއް ގެއްލިއްޖެ... އެކަމަކު އެހެންކަންތައް ކުރެވެން ނެތީ ބަނޑުގައިވާ ދަރިފުޅުގެ ސަބަބުން... ނިޔާނުގެ މި އަމާނާތް ރައްކާތެރިކަމާއެކު ބެލެހެއްޓުމުގެ ޒިންމާ މިއަދު އުފުލަން ހުރި ހަމައެކަނި މީހަކީ އަހަރެން... މި ދަރިފުޅުގެ މުސްތަޤުބަލާމެދު މިހާރުއްސުރެ ވިސްނަންޖެހޭ"\n"އަހަރެން އައިރާއަށް އެއްވެސް ކަމެއް މަޖުބޫރެއް ނުކުރާނަން. އެކަމަކު ހީނުކުރާތި އަހަންނަށް އައިރާގެ ސަބަބުން ތަކުލީފެއް ޖެހިދާނޭ... އައިރާއަކީ ދުރުހިލޭ މީހެއް ނޫން... ތީ އަހަރެންގެ މަންމައާއި ބައްޕައަށްފަހު އެންމެ ގާތް މީހާ... އަހަރެންގެ ހުރިހާ އުފަލެއް ގުރުބާން ކުރާވަރުގެ ޚާއްޞަ މީހެއް... ލޭގެ ގުޅުމެއްނެތް ނަމަވެސް ތީ އަހަރެންގެ ހުރި ހަމައެކަނި ސިސްޓާ... އައިރާ ހާލު އުޅޭކަށް އަހަންނަށް ދޫކޮށެއް ނުލެވޭނެ"\n"ލިޒީ! ކީއްވެ މިހެންމިވީ... ކީއްވެ އަބަދު އަހަންނަށް ދެރަގޮތް ދިމާވާންވީ؟ މަންމައާއި ބައްޕަ ވެސް ވަކިވެގެން ދިޔައީ... ރެޔާއި ދުވާލު އަހަރެން ހުރީ އުފާވެރިކަމާއި ހިތްހަމަޖެހުމަށް އެދިއެދި... ނިވެމުންދިޔަ ބައްތީގެ ހުޅުކޮޅުގެ ވަށައިގެން ދެއަތުގެ ހިމާޔަތްކަން ދީ ލޯބީގެ އުފާވެރި އިހުސާސްތަކުން އެބައްތީގެ އަލި އުޖާލާކޮށްދިނީ ނިޔާނު... އެކަމަކު މިއަދު އޭނާ އެވަނީ އަހަންނަށް ކަމެއްކޮށްދެވޭ ވަރަށްވުރެ މާ ދުރުގައި... އަހަރެން ކިތަންމެ ވަރަކަށް ރޮއެ ޝަކުވާ ކުރި ނަމަވެސް އެނބުރި ނާދެވޭހާ ދުރުގައި... މަދަދަށް އެންމެ ބޭނުންވެފައިވި ވަގުތުގައި އަހަންނާ ވަކިވެގެން އެ ދިޔައީ... މީ ކޮންކަހަލަ އިންސާފެއް" އައިރާ ވާހަކަ ދައްކަމުން ދިޔައިރު އެ ދެލޮލުން ހުއްޓުމެއްނެތި ކަރުނަ ފައިބަމުން ދިޔަ އެވެ.\nކޮޓަރީގެ ބޭރުގައި މަޑުކޮށްލައިގެން ހުރި އަމީރަށް އެކޮޓަރި ތެރޭގައި އައިރާއާއި އޭނާގެ އެކުވެރިޔާ ދައްކަމުންދިޔަ ވާހަކަތައް ސާފުކޮށް އިވެމުން ދިޔަ އެވެ. އައިރާ އެމީހުންނާ ވަކިވެގެން ދާކަށް އަމީރު ނޭދެއެވެ. އައިރާއަކީ ކޮންމެ މީހަކު ނަމަވެސް އުފަލުން ބަލައިގަންނާނެ ފަދަ ކުއްޖެކެވެ. އެފަދަ އަންހެންކުއްޖަކު ޅީދަރިއަކަށް ލިބޭނީ ނަސީބުވެރިއަކަށް ކަމުގައި އަމީރު ޤަބޫލު ކުރެ އެވެ. އޭނާގެ ދެ ލޯ ފެންކަޅިވެގެންދިޔަ އެވެ. އައިރާގެ ހިތާމަތައް ކުޑަކޮށްދެވޭނޭ އެއްވެސް ގޮތެއް އޮތްނަމަ މިއަދު އަމީރު އެ ހުރީ އެކަމެއް ޚިޔާރުކުރަން ތައްޔާރަށެވެ. ނަމަވެސް ސިކުނޑިވަނީ ހުސްކަމެއްގެ ތެރޭގައެވެ. ދަރިފުޅުގެ ކުއްލި ވަކިވުމާއި ޅީދަރިފުޅު އިން ހާލު އެނގި ހަދާނޭ ގޮތެއް ނޭނގިފަ އެވެ. އަމީރު އެހެން ހުއްޓާ ޝިމްލާ އައިސް ސައި ހެދިއްޖެ ކަމުގައި ބުންޏެވެ.\nޝިމްލާ ކޮޓަރިއަށް ވަންނަމުން ހުޅުވާފައި ހުރި ދޮރުގައި ޓަކި ޖަހާލި އެވެ. އަދި ސައިބޯން އައުމަށް އެދުނެވެ. އައިރާ ހުރީ މެންދުރު ވަރަށް ކުޑަކޮށް ކާލައިގެންކަން ވެސް ޝިމްލާ ފާހަގަކުރި އެވެ. އޭނާގެ ބޭނުމަކަށްވީ ކެއުމުގައި އައިރާ ބައިވެރި ކުރުމެވެ. ކާމޭޒު ދޮށުގައި އައިރާ ގޮވައިގެން ލިޒީއާއި އޭނާއާއެކު ހުރި ޒުވާނާ އިށީނެވެ. އަދި އެމީހުންނާއެކު އަމީރު ބައިވެރިވި އެވެ. ގޭތެރޭގައި ދުރުދުރުން އުޅޭ އަންހެންކުއްޖާ ލިޒީގެ ލޮލުގައި އަޅައިގަތެވެ.\n"މީ ކޮންކުއްޖެއްތަ؟ ލިޒީގެ ބޭބެއެއްތަ؟" ކާމޭޒު ދޮށުގައި ހިމޭންކަން ޚިޔާރު ކުރުމުގެ ބަދަލުގައި އަމީރު ވާހަކައެއް ފެށޭތޯ އުޅުނެވެ. އައިރާގެ ސަމާލުކަން މޭޒު ދޮށުގައި އިން ޒުވާނައަށް ހުއްޓުނީ ދެނެވެ.\n"ބޭބެއެއް ނޫން... އަދި އައިރާއާ ވެސް ބައްދަލު ނުކޮށްދެވޭ ދޯ... މީ މިރާން... އަހަރެންގެ ބޯއީ ފްރެންޑް... މެރީ ކުރަން މިއުޅެނީ... ބައްޕަމެން ނިންމާފައި އޮތީ ދުވަހެއް ވެސް... މިފަދަ ވަގުތެއްގައި އެ ވާހަކަ ކުރިން ބުނަން ނުކެރުނީ" ލިޒީގެ ދެ ލޮލުން އައިރާއަށް އިންތިހާ ދަރަޖައިގެ ހަމްދަރުދީ ފާޅުވޭވޭ ހުއްޓެވެ. މިއަދު އޭނާގެ ދިރިއުޅުން ފެށެން ތައްޔާރުވަމުން އައިއިރު އެންމެ ގާތް އެކުވެރިޔާގެ ދިރިއުޅުން އެވަނީ ހަނަފަސް ސަހަރާއަކަށް ބަދަލުވެފައެވެ. ލޯބިން މަޙްރޫމުވެފަ އެވެ. މިފަދަ ވަގުތެއްގައި އަމިއްލަ އެދުން އިސްކުރަން ލިޒީ ބޭނުން ނުވެފައި އިނެވެ.\n"ހަމަތެދެއްތަ ތިބުނީ؟" އައިރާ އެކުވެރިޔާއަށް ޓަކައި ހިނިތުންވެލި އެވެ.\nލިޒީ އެއްބަސްވަމުން ބޯޖަހާލި އެވެ. އަދި އޭނާ އައިރާއަށް ޓަކައި ކައިވެނި ކުރުން މާލޭގައި ހަމަޖައްސާފައިވާކަން ހާމަކުރި އެވެ. ގިނަ ދުވަހެއް ނުވެ ދެފަރާތުގެ މައިންބަފައިން މާލެ އަންނާނެ ކަމުގައި ވެއެވެ. ލިޒީއަށް ޓަކައި އައިރާގެ ހިތް އުފާކުރި ނަމަވެސް އެ ހިތް ރޮމުންދިޔަ އެވެ. މިއަދު ނިޔާނު ހުރިނަމައޭ އެ ހިތް ބުނަނީ އެވެ. ކަރުނައިގެ ތެރޭން ހިނިތުންވެލަން ނަފްސަށް މަޖުބޫރު ކުރަމުން އައިރާ ދިޔައެވެ. އެކަމުގައި އޭނާ ކާމިޔާބު ހޯދިއެވެ. އަމިއްލަ ހިތްދަތިކަން އެއްފަރާތްކޮށްލާ އެންމެ ގާތް އެކުވެރިޔާގެ އުފާވެރިކަމުގައި އެންމެ ފުރިހަމައަށް ބައިވެރިވިއެވެ. ނިޔާނުގެ މަރުގެ ޚަބަރާއެކު ކައިވެނި ލަސްކުރަން ލިޒީ ބޭނުންވި ނަމަވެސް މިރާންގެ ޢާއިލާ ރާވާފައި ހުރި ކަންތައްތަކަށް ބަދަލެއް ގެނެވެން ނެތުމުން އެކަން އެގޮތަށް ނުވީއެވެ. އެހެންނޫންނަމަ އެކުވެރިޔާއަށް އެހާ ބޮޑު ހިތާމައެއް ލިބިފައިވާ ދަނޑިވަޅެއްގައި ލިޒީ ކައިވެނީގެ ގޮށް ޖަހާ ނުލާނެ އެވެ. މޭޒު ދޮށުގައި އެކިއެކި ވާހަކަ ދެކެވުނެވެ. ލިޒީއާއި މިރާން ތިބެނީ ގެސްޓު ހައުސްއެއްގައި ކަމެވެ. އަމީރު އެދުނީ ދުވާލުގެ ވަގުތުގައި އެގޭގައި އުޅެދިނުމަށެވެ. ކެއުމުގެ ހުރިހާ ކަމެއް އެގޭގައި ހަމަޖެހިފައި ހުންނާނޭކަން ވެސް ބުންޏެވެ. އަމީރު އެފަދަ ނިންމުމެއް ނިންމީ އައިރާއަށް ވިސްނާފަ އެވެ. އައިރާގެ އެކަނިވެރިކަން ފިލާނެ ގޮތަކީ އެއީކަމުގައި ހީކޮށްފައެވެ. އަމީރުގެ އެދުމާ ދެކޮޅު ހަދަން ލިޒީ ވެސް ބޭނުމެއްނުވިއެވެ.\nލިޒީއާއި ގެއަށް ދިޔައީ ރޭގަނޑު ކައިގެންނެވެ. އެމީހުން ދިއުމުން އަނެއްކާ ވެސް ގޭތެރެއަށް ފަޅުކަމެއް ވެރިވެގެން ދިޔަ އެވެ. އައިރާ ކޮޓަރިއަށް ވަންގޮތަށް އެނދުގައި އޮށޯވެލައިގެން އޮތެވެ. ނިޔާނުގެ ހަނދާންތައް އޭނާގެ ދެ ލޯ ބަރުކުރަމުން ދިޔައީ ކަރުނުންނެވެ. އެ ކަރުނަވަނީ އައިރާ ނިދިން މަޚްރޫމު ކޮށްފައެވެ.\n"ހަމަ އެންމެ ފަހަރަކު ދަނީއޭ ބުނެލަން އައިނަމަ... އެންމެ ފަހު ފަހަރަށް ބައްދާލާފައި ދިޔަނަމަ... އެ ފުރުޞަތު ވެސް ނިޔާނު އަހަންނަށް ނުދިން" ބާލީހުގައި އައިރާ މޫނު ފޮރުވާލިއެވެ.\nއަމީރުގެ ބަޔަށް އައިރާ ގެންދިޔަތާ ހަފްތާއެއް ވެގެންދިޔައިރު އޭނާގެ ޠަބީޢަތް ބަދަލުވެއްޖެކަން އަމީރަށް ނަގައިގަނެވުނެވެ. އައިރާގެ މުޅި ނަފްސަށް ފުންމިން ނޭނގޭ ހިމޭންކަމެއް ވެރިވެފައިވާ ކަހަލައެވެ. ދުލުން ބަހެއް ބޭރު ކުރަނީ ކޮންމެހެން ނުބުނެ ނުވެގެންނެވެ. ފިކުރު ކުރުމުގައި އައިރާ އިންނައިރު އޭނާ ވިސްނަނީ ކޮން ކަމަކާކަން އެކަކަށް ވެސް ނޭނގެއެވެ. ދެ ލޮލުގެ ދިރުން ގެއްލި މޯޅިވެފައިވާ މަލެއްފަދަ އެވެ. ރޭގަނޑުގެ އަނދިރީގައި ކަރުނަ ހުސްނުވާ ދެލޯ ދުވާލުގެ އަލިކަމުގައި ފަރުދާކުރެވިފައި ވެއެވެ. އެންމެފަހުން ކެތްތެރިކަން ކޮޅުންލައިގެން ދިއުމާއެކު އައިރާގެ ހިތަށް އުނދަގޫ ކުރަމުން ދިޔަ ކަންތަކަށް އޭނާ އަމީރުގެ ގާތުން އެދުނެވެ. އޭނާ ބޭނުންވީ ރުބީނާމެންގެ ބަޔަށް ދާށެވެ. އޭނާއާއި ނިޔާނު އުޅޭ ކޮޓަރީގައި ވަގުތުކޮޅެއް ހޭދަކޮށްލަން ބޭނުން ވެއެވެ. ރުބީނާގެ ގޮތް އެނގި ހުރެ ވެސް އައިރާއަށް ޓަކައި އަމީރު އެއްބަސްވި އެވެ. ރުބީނާ އުޅޭ ބަޔަށް އައިރާ ގޮވައިގެން ދިޔައީ އަމީރެވެ. އޭނާ ހުރުމުން ރުބީނާއަށް ބޭނުންހާ ކަމެއް ކުރާން ނުކެރޭނެކަން އެނގޭތީއެވެ.\nއައިރާ ކޮޓަރީގެ ދޮރު ހުޅުވާލުމާއެކު ލިބުނީ ހައިރާން ކަމެވެ. އެނދުގައި އޮތީ ހުސްގޮދަޑިއެކެވެ. އެހިނދު ހިތަށް ނުބައި ގޮތެއް ވެގެން ދިޔައެވެ. ރީތިވާ މޭޒުމަތީގައި އެއްވެސް އެއްޗެއް ނުވެއެވެ. ހަލުވިކޮށް އައިސް އަލަމާރި ހުޅުވާލިއެވެ. ހުރިހާ ދޮރުފަތެއް ހުޅުވާލުމާއެކު އައިރާއަށް ފަހަތަށް ޖެހިލެވުނެވެ. ބޭއިޚްތިޔާރުގައި އައިރާއަށް ހަޅޭލަވައިގަނެވުމާއެކު ހުރި ދިމާއަށް ތިރީވީ ދެފައިން ބާރުދޫވެގެން ދިޔަ ފަދައިންނެވެ. އެ އަޑަށް އަމީރު ދުވެފައި އައިސް އެ ކޮޓަރިއަށް ވަނެވެ. ނަމަވެސް ރުބީނާ އޭނާގެ ގޮތުގައި ސޯފާގައި އިނެވެ. މައުރީން ވެސް ސިހިފައި ސޯފާއިން ތެދުވަން އުޅުމުން އޭނާގެ އަތުގައި ރުބީނާ ހިފެހެއްޓި އެވެ.\n"އައިރާ!..." ކަންބޮޑުވުމާއެކު އަމީރަށް ގޮވާލެވުނެވެ. ހަމައެހިނދު އޭނާގެ ލޯ އެކޮޓަރިއަށް ހިންގާލެވުނެވެ. އެ ކޮޓަރިތެރޭގައި ވަނީ ހުސްކަމެވެ. ފަރުނީޗަރުތައް ފިޔަވައި އެތަނުގައި އެކައްޗެއް ވެސް ނުވެއެވެ. ހުޅުވާފައި ހުރި އަލަމާރީގެ އެތެރެ އޮތި ހުސްކޮށެވެ. މީހަކު އެ ކޮޓަރީގައި އުޅުނުކަމުގެ އެއްވެސް ނިޝާނެއް ނެތެވެ. ބިރުވެރި ހުވަފެނެއްގައި އުޅޭވެހެން އައިރާއަށް ހީވެ ގަނޑުވެފައި އިންދާ އަމީރު އައިސް އައިރާގެ ކޮނޑުގައި ހިފާލިއެވެ. އޭނާގެ ބަލާލުން ފެނި އަމީރު ނަފްސު ތުރުތުރު އަޅާލި ކަހަލައެވެ. ވަގުތުން އޭނާގެ ނަފްސުގެ މައްޗަށް ރުޅި ސަވާރުވިއެވެ.\n"ކަލޭތީ ކޮންކަހަލަ އަންހެނެއްތަ؟ އެކޮޓަރީގައި ހުރި އެއްޗެހި ކޮބާ؟" ހަލުވިކޮށް ސިޓިން ރޫމުގެ ތެރެއަށް ނުކުން އަމީރުގެ ބާރު އަޑު ގޭތެރޭގައި ގުގުމާލިއެވެ.\n"އަހަރެންގެ ދަރިފުޅުގެ އެއްޗިއްސަ ހަދާނެ ގޮތެއް އެނގޭނީ އަހަންނަށް" ރުބީނާ ފޫހި ކަމާއެކު ބުންޏެވެ. ހަމައެވަގުތު ރުބީނާއަށް ފޯނެއް އައެވެ. އެހިނދު އޭނާގެ މޫނުމަތީގެ ކުލަވަރު ބަދަލުވެގެން ދިޔަތަން އަމީރު ދުށްޓެވެ. ރުބީނާ އަވަސް އަވަހަށް ފޯނު ހިފައިގެން އޭނާގެ ކޮޓަރިއަށް ދިއުމަށް ހިނގައިގަތީ އަމީރަށް އެއްވެސް ފަރުވާލެއް ނުބަހައްޓަ އެވެ. އޭނާގެ އެ ޢަމަލުން އިތުރަށް އަމީރުގެ ރުޅި ގަދަވިއެވެ. މިހާރުން މިހާރަށް ރުބީނާ އެގެއިން ނެރެ ބޭރުކޮށްލަން އަމީރުގެ ހިތަށް އެރިއެވެ. އެހެންނަމަވެސް ކުރިމަތިން ފެނިގެން ދިޔަ މައުރީންއާއެކު އޭނާގެ ވިސްނުން ބަދަލުކުރަން މަޖުބޫރުވީ އެވެ. (ނުނިމޭ)


FinCEN Files: Raajjeyge bank thah himeney shakku kurevey 18 transaction eh | Mihaaru\nފިންސެންސް ފައިލްސްގައި ރާއްޖެ\nފިންސެންފައިލްސް: ޝައްކުކުރެވޭ 18 ޓްރާންސެކްޝަނެއްގައި ރާއްޖެ ހިމެނޭ\n21 ސެޕްޓެމްބަރ 2020 - 13:03 44 comments\nޝައްކުކުރެވޭ މާލީ މުއާމަލާތްތައް ދެނެގަނެ ފިޔަވަޅުއެޅުމަށް އެމެރިކާގެ ޓްރެޒަރީ ޑިޕާޓްމަންޓުގެ ދަށުން ހިންގާ ފައިނޭންޝަލް ކްރައިމްސް އެންފޯސްމަންޓް ނެޓްވޯކްގެ ޑޮކިއުމެންޓްތަކެއް ލީކުކޮށްލާފައި ވާއިރު، ރާއްޖޭގައި ހިންގާ ދެ ބޭންކަކަށް، ޝައްކުކުރެވޭ 18 ޓްރާންސެކްޝަނަކުން ފަސް ލައްކަ އަށް ވުރެ ގިނަ ޑޮލަރު ވަދެފައިވާކަން ހާމަވެއްޖެ އެވެ.\nކުށުގެ އަމަލުތައް ހިންގާ ޖަމާއަތްތަކާއި ކުށްވެރިންނާއި އިންޓަޕޮލް އިން ހޯދަން ބޭނުންވެގެން އިއުލާނުކޮށްފައިވާ މީހުންނާއި ދަތިކުރުމުގެ ފިޔަވަޅުތައް އަޅާފައިވާ މީހުންނާ ގުޅުން ހުރި އެތައް މިލިއަން ޑޮލަރެއް، އެއާ މެދު ޝައްކު އުފެދޭ ހާލަތުގައި ވެސް ބޭންކުތަކުން ދައުރުކޮށްދިންކަން މި ޑޮކިއުމަންޓްތަކުން ވަނީ އެނގިފަ އެވެ.\nފިންސެންފައިލްސްގެ ގޮތުގައި، އިންވެސްޓިގޭޓިވް ޖާނަލިސްޓުންގެ ނެޓްވޯކަކުން ހާމަކުރި މައުލޫމާތުގައިވާ ގޮތުން 2015 އާއި 2017 އާ ދެމެދު 501،359 ޑޮލަރު، ރާއްޖޭގައި ހުންނަ އެސްއެސްބީސީ އާއި ސްޓޭޓް ބޭކް އޮފް އިންޑިއާ އަށް ވަދެފައިވެ އެވެ. މި ފައިސާ ފޮނުވާފައިވަނީ އިންވެސްޓްމަންޓް ބޭންކެއް ކަމަށްވާ ފަވަލްޓުންގް ޕްރައިވެޓް ބޭންކް (ވީޕީ ބޭންކް އޭޖީ) މެދުވެރިކޮށް ޗައިނާ އިންވެސްޓްމަންޓް ކޯޕަރޭޝަނުންނެވެ.\nވީޕީ ބޭންކް އޭޖީ އަކީ ލެއިޗެންސްޓައިންގެ އެންމެ ބޮޑު އެއް ބޭންކެވެ. ޗައިނާ އިންވެސްޓްމަންޓް ކޯޕަރޭޝަނަކީ ޗައިނާ ސަރުކާރުގެ ފޮރިން އެކްސްޗޭންޖް ރިޒާވް މެނޭޖްކުރުމުގެ ޒިންމާއާ ހަވާލުވެފައިވާ އިދާރާއެކެވެ.\nއެންމެ ގިނަ ޓްރާންސެކްޝަން ހަދާފައިވަނީ ވީޕީ ބޭންކް އޭޖީ އާއި ސްޓޭޓް ބޭންކް އޮފް އިންޑިއާއާ ދެމެދުގަ އެވެ. ޗައިނާ އިންވެސްޓްމަންޓް ކޯޕަރޭޝަނުން ވީޕީ ބޭންކް އޭޖީ މެދުވެރިކޮށް ސެޕްޓެމްބަރު 17، 2015 އިން މާޗް 17، 2016 އާ ހަމައަށް، ޝައްކުކުރެވޭ 12 ޓްރާންސެކްޝަނެއް ހެދި އެވެ. މީގެ ޖުމްލަ އަކީ 296،928.14 ޑޮލަރު (4.6 މިލިއަން ރުފިޔާ) އެވެ.\nFinCEN Files: Bodethi bank thakun kalhu faisaa dhaukurikan falhaa'aruvaalaifi\nޗައިނާ އިންވެސްޓްމަންޓް ކޯޕަރޭޝަނުން، ވީޕީ ބޭންކް އޭޖީ މެދުވެރިކޮށް، ރާއްޖޭގައި ހުންނަ އެޗްއެސްބީސީ އަށް ނޮވެމްބަރު 27، 2015 އިން މާޗް 8، 2016 އަށް ހަ ޓްރާންސެކްޝަނެއް ހަދާފައިވެ އެވެ. މި މުއާމަލާތްތަކުގެ ފައިސާގެ އަދަދަކީ 204،430.75 ޑޮލަރު (3.1 މިލިއަން ރުފިޔާ) އެވެ.\nމި 18 ޓްރާންސެކްޝަނާ މެދު ޝައްކުވާ ކަމަށް ފްލެގްކޮށްފައިވަނީ، ޓްރާންސެކްޝަންތަކުގައި މެދުވެރިއަކަށްވި އެމެރިކާގެ ބޭންކަކުންނެވެ.\nލީކުކޮށްލާފައިވާ މައުލޫމާތުގައިވާ ގޮތުން، ރާއްޖެ މެދުވެރިކޮށް އެ މުއްދަތުގައި ޝައްކުކުރެވޭ އެއްވެސް ފައިސާއެއް ފޮނުވާފައެއް ނުވެ އެވެ.\nފިންސެންފައިލްގައި ހިމެނޭ ބޭންކުތަކާއި މާލީ އިދާރާތަކުން އަންނަނީ ގޯސްކޮށް ކަމެއް ކޮށްފައި ނުވާނެ ކަމަށް ބުނެ ދިފާއުގައި ވާހަކަ ދައްކަމުންނެވެ. ޝައްކުވާ މުއާމަލާތްތައް ހިންގި ކަމަށް ބުނާ ބޭންކްތަކުގެ ތެރޭގައި ދުނިޔޭގެ އެންމެ މަޝްހޫރު ބޭންކުތައް ވެސް ހިމެނެ އެވެ.\nއިތުރު ލިޔުންތައް ބޭންކިން


R. Atoll ge 1 vana councilakah Kinolhas council | Fainu Online\nއިބްރާހިމް ފަހީމް 26 ފެބްރުއަރީ 2021, ހުކުރު, 20:12\nރ. އަތޮޅުގެ 1 ވަނަ ކައުންސިލަކަށް ކިނޮޅަސް ކައުންސިލް ހޮވިއްޖެއެވެ.\nލޯކަލް ގަވަރމަންޓް އޮތޯރިޓީން މިއަދު އާންމު ކުރެއްވި 2019 ވަނަ އަހަރުގެ ލޯކަލް ކައުންސިލް ތަކުގެ ޕާފޯމަންސް އިންޑެކްސްގެ ނަތީޖާއަށް ބަލާއިރު، ރ. އަތޮޅުގެ 1 ވަނަ ހޯދާފައިވަނީ، ކިނޮޅަސް ކައުންސިލެވެ.2ވަނަ ހޯދާފައިވަނީ، ފައިނު ކައުންސިލެވެ. އަދި3ވަނަ ހޯދާފައިވަނީ ރ. ވާދޫ ކައުންސިލެވެ.\nމުޅި ރާއްޖެއިން ރަށު ކައުންސިލްތަކުގެ ރޭންކިންގައިވެސް ރ. އަތޮޅުން އެންމެ މަތިން މާކްސް ހޯދާފައިވަނީ މި3ކައުންސިލެވެ. އެގޮތުން، ކިނޮޅަސް ކައުންސިލުން މުޅި ރާއްޖޭގެ 16 ވަނަ ހޯދި އިރު ފައިނު ކައުންސިލަށް 18 ވަނަ ވަނީ ލިބިފައެވެ. ވާދޫ ކައުންސިލަށް ލިބިފައިވަނީ، 30 ވަނައެވެ.\n4 ވަނަ، އަނގޮޅިތީމް ކައުންސިލް\n5 ވަނަ، ހުޅުދުއްފާރު ކައުންސިލް\n6 ވަނަ، ރަސްމާދޫ ކައުންސިލް\n7 ވަނަ، މީދޫ ކައުންސިލް\n8 ވަނަ، އަލިފުށި ކައުންސިލް\n9 ވަނަ، އިންނަމާދޫ ކައުންސިލް\n10 ވަނަ، މާކުރަތު ކައުންސިލް\n11 ވަނަ، މަޑުއްވަރީ ކައުންސިލް\n12 ވަނަ، އުނގޫފާރު ކައުންސިލް\n13 ވަނަ، ދުވާފަރު ކައުންސިލް\n14 ވަނަ، އިނގުރައިދޫ ކައުންސިލް\n15 ވަނަ، ރަސްގެތީމް ކައުންސިލް\nޕާފޯމަންސް އިންޑެކްސްއަކީ 2015 ވަނަ އަހަރުން ފެށިގެން ކައުންސިލްތައް ރޭންކު ކުރުމަށް އެލްޖީއޭއިން އެކުލަވާލާފައިވާ އިންޑެކްސްއެކެވެ.\nއިތުރު ލިޔުންތައް ރ. ކިނޮޅަސް ލޯކަލް ގަވަރމަންޓް އޮތޯރިޓީ


Luthufee genevumun Umar ufaa faalhu kurumah Carnival sarahadhu dhoo kohffi – adduLIVE\nއުމަރު އުފާ ފާޅުކުރަން ކާނިވަލް ދޫކޮށްފި\n1 Jul 11, 2019, 14:45 އަހުމަދު ނަސޫހް\nކުރީގެ ހޯމް މިނިސްޓަރ އުމަރު ނަސީރު، ހ. ހާޖަރާގޭ އަބްދުﷲ ލުތުފީ ރާއްޖެ ގެނެވުމުން އުފާ ފާޅުކުރުމަށް ބާއްވާ ޖަލްސާ ބޭއްވުމަށް ކާނިވާ ސަރަހައްދު ދޫކޮށްފިއެވެ.\nނޮވެމްބަރު3ގެ އުދުވާނީ ހަމަލާގެ މޭސްތިރިޔާ، ހ. ހާޖަރާގެ އަބްދުﷲ ލުތުފީ ރާއްޖެ ގެނެވުނީ އޭނާ އެމްބަސީ ތެރޭގައި ދިވެހި ސަރުކާރުން ފިލުވައިގެން އުޅެނިކޮށް އެކަން ފަޅާއެރުވުނީތީ ކަމަށް ބުނެ އުމަރު ވަނީ ލުތުފީ ރާއްޖެ ގެނައުމުގައި އޭނާގެ ދައުރު ބޮޑު ކަމަށް ވިދާޅުވެފައެވެ.\nއަދި އުފާ ފާޅުކުރަން ޖަލްސާ ބާއްވަނީ ވެސް އެ ސަބަބާ ހެދި ކަމަށް އުމަރު ވަނީ ވިދާޅުވެފައެވެ. ހޯމް މިނިސްޓަރުގެ މަގާމުގައި ހުންނެވިއިރު ވެސް އުމަރު ވަނީ ލުތުފީ ހޯދުމަށް ވަރަށް ގިނަ މަސައްކަތް ކޮށްފައެވެ. ނަމަވެސް އުމަރު ވިދާޅުވީ ލުތުފީ ކޮންމެ ފަހަރަކުވެސް އަތުނުޖެހި ފިލަނީ ކަމަށެވެ.\nމީގެ9އަހަރު ކުރިން ރައީސް ނަޝީދުގެ ވެރިކަމުގައި ލުތުފީ ފިލާފައިވަނީ ބޭސްފަރުވާއަކަށް ގެންދިއުމުންނެވެ. އޭގެ ފަހުން އޭނާ ދިރިއުޅެމުން ދިޔައީ ނަން ބަދަލުކޮށްގެން ލަންކާގައި ކަމަށް މައުލޫމާތު ލިބެއެވެ.\nމިދިޔަ މޭ މަހުގެ އެއްވަނަ ދުވަހު ލުތުފީ ވަނީ އަމިއްލައަށް ދިވެހި އެމްބަސީއަށް ގޮސް އަމާން ދީފައެވެ. ރައީސް ސޯލިހް ވިދާޅުވީ ލުތުފީ އަމާންދިން ކަން އިއުލާން ނުކުރެއްވީ ކުރުމަށް ފެނިވަޑައިނުގަންނަވާތީ ކަމަށެވެ. އަދި އެމަނިކުފާނު މަސައްކަތް ކުރައްވަމުން ގެންދެވީ ދެގައުމުގެ ގާނޫނީ އިމުގެ ތެރެއިން ލުތުފީ ރާއްޖެ ގެނެސް ޖަލަށް ލުމަށް ކަމަށް ނޫސްވެރިންގެ ބައްދަލުވުމެއްގައި ރައީސް ވިދާޅުވެފައިވެއެވެ.


UK carrier strike group India kandu gai\nޔޫކޭ ކެރިއާ ސްޓްރައިކް ގްރޫޕް އިންޑިއާ ކަނޑުގައި\nޔޫކޭ ހަނގުރާމަމަތީ މަނަވަރުތައް އިންޑިއާ ކަނޑުގައި ފަރިތަކުރުންތަކެއް ކުރިއަށް ގެންދާނެ ކަމަށް އެގައުމުން ބުނޭ\nޔޫކޭ ސްޓްރައިކް ގްރޫޕް އިންޑިއާ ކަނޑަށް ވަދެ އިންޑިއާއަށް މިސްރާބު ޖަހައިފި އެވެ. މިއީ އިންޑިއާގެ ކަނޑުގެ ސިފައިންނާއެކު ކުރިން ތާވަލް ކޮށްފައި އޮތް މެރިޓައިމް ފަރިތަ ކުރުންތަކެއްގައި ބައިވެރިވާން އަންނަ ހަނގުރާމަމަތީ އުޅަނދުތަކެއް ކަމަށް އިނގިރޭސި ދިފާއީ ވުޒާރާއިން ބުނެ އެވެ.\nއިނގިރޭސި ޑިފެންސް ސެކްރެޓަރީ ބެން ވޮލަސް ވިދާޅުވި ގޮތުން ޔޫކޭ ކެރިއާ ސްޓްރައިކް ގުރޫޕާ މެދު އެ ގައުމުން އުފާ ކުރެ އެވެ. އިނގިރޭސި ދިފާއީ ބާރުތަކުގައި ޒަމާނީ ޓެކްނޮލޮޖީއާ ހުނަރުވެރިކަން ގާއިމު ކުރެވޭތީ ފަހުރުވެރިވާ ކަމަށް ވެސް އޭނާ ވިދާޅުވި އެވެ.\nޔޫކޭ ކެރިއާ ސްޓްރައިކް ގްރޫޕް އިންޑިއާ ކަނޑަށް ވަދެފައި ވަނީ މެޑިޓަރޭނިއަންގައި ހަރަކާތްތަކެއް ހިންގުމަށް ފަހު އެވެ. މި ދަތުރުގައި އުޅަނދުތައް 40 ގައުމަކަށް ޒިޔާރަތް ކުރާނެ ކަމަށް ވެއެވެ. އޭގެ ތެރޭގައި އިންޑިއާ ހިމެނޭ ގޮތުން ޖަޕާނާއި ސައުތު ކޮރެއާ އަދި ސިންގަޕޫރު ހިމެނެ އެވެ.\nބެން ވޮލަސް ވިދާޅުވީ މިފަދަ ފަރިތަކުރުން ތަކަކީ ދުނިޔޭގެ ސުލްހަައަށް އިނގިރޭސިން ދޭ އަހަންމިޔަތުކަން ކަމަށެވެ. އެކުވެރި ގައުމުތައް އަދި ޝައުގުވެރިވާ ގައުމުތަކާ އެކު ފަރިތަކުރުންތައް ބޭއްވުމަށް އިނގިރޭސިން ޝައުގުވެރިވަނީ 21 ވަނަ ގައުރުގެ ގޮންޖެހުންތަކުން އަރައިގަތުމަށް ކަމަށް ވެސް އޭނާ ވިދާޅުވި އެވެ.\nއިނގިރޭސި ފޮރިން ސެކްރެޓަރީ ޑޮމިނިކް ރާބް ވިދާޅުވި ގޮތުން ވަކިވަކި ސަރަހައްދުތަކުގައި ކަނޑުގެ ފަރިތަކުރުންތައް ބޭއްވުން ވަރަށް މުހިންމު ކަމަށާއި އިންޑިއާ ދަތުރަށް ފަހު އެމެރިކާއާ ގުޅިގެން ދެކުނު ޗައިނާ ކަނޑަށް ވަންނާނެ ކަމަށެވެ.\nރާބް ވިދާޅުވީ މިއީ އިންޑިއާއާއެކު މުޅިން އާ ފެށުމެއް ކަމަށާއި ދިފާއީ އެއްބާރުލުން މިގޮތުގައި އިންޑިއާއާއެކު ދެމި އޮންނާނެ ކަމަށެވެ.\nމިއަހަރު މާޗުގައި އިންޑިއާއާ އެމެރިކާ ގުޅިގެން ވައިގެ ސިފައިންގެ ފަރިތަކުރުންތަކެއް ވެސް ވަނީ ބާއްވާފަ އެވެ.\nއިންޑިއާ އިނގިރޭސިވިލާތް ޕޮލިޓިކްސް


Maruge adhabu uvaalumakee drug vikkaa meehunnah gaumu havaalu kurun: Sirisena | Mihaaru\nސްރީ ލަންކާގެ ރައީސް ސިރިސޭނާ.\nމަރުގެ އަދަބު އުވާލުމަކީ، ޑްރަގު ވިއްކާ މީހުންނަށް ގައުުމު ހަވާލު ކުރުން: ސިރިސޭނާ\n15 ޖުލައި 2019 - 16:189comments\nކޮލަމްބޯ (ޖުލައި 15) - މަރުގެ އަދަބު އުވާލަން ޕާލަމެންޓަށް ހުށަހަޅާ ދުވަހަކީ ޑްރަގު ޑީލަރުންނާއި ބޮޑެތި ޖަރީމާތައް ހިންގާ މީހުންނަށް ގައުމު ހަވާލު ކުރުން ކަމަށާއި އެއީ މުޅި ގައުމު ހިތާމަ ކުރާނެ ދުވަހަކަށް ވާނެ ކަމަށް ރައީސް މައިތުރިޕާލާ ސިރިސޭނާ ވިދާޅުވެއްޖެ އެވެ.\nދަނޑުވެރިންނަށް ބިން ހަވާލު ކުރުމަށް ބޭއްވި ރަސްމިއްޔާތެއްގައި ސިރިސޭނާ ވިދާޅުވީ މަރުގެ އަދަބު އުވާލުމަކީ ޑްރަގު ޑީލަރުންނަށް ލިބިގެންދާނެ އެންމެ ބޮޑު ކާމިޔާބީ ކަމަށެވެ. އެކަމަކު ޑްރަގު ވިއްކާ މީހުންނާއި ބޮޑެތި މުޖްރިމުންގެ ސަބަބުން ގައުމުގެ ޅަ ދަރިންގެ ކުރިމަގު ހަލާކުވާން ދޫކޮށްނުލާނެ ކަމަށް ސިރިސޭނާ ވިދާޅުވި އެވެ. ޑްރަގު ވިޔަފާރި ކުރުން ހުއްޓުވަން އަޅަން ހުރި ހުުރިހާ ފިޔަވަޅުތަކެއް އަޅުއްވާނެ ކަމަށާއި މަރުގެ އަދަބު ދިނުމަށް އެމަނިކުފާން ނިންމަވާފައިވާ ނިންމެވުން ބަދަލު ކުރެވޭނެ އެއްގޮތެއް ވެސް ނޯންނާނެ ކަމަށް ސިރިސޭނާ ވިދާޅުވި އެވެ.\n"މަރުގެ އަދަބު ދިނުމާ ބައެއް މީހުން ދެކޮޅު ހަދަމުން ދަނީ ބޭރުގެ ނުފޫޒްތަކާ ހެދި. އެކަމަކު ގައުމާއި ޅަ ދަރިން ދެކެ ލޯބިވާ މީހަކު ވިއްޔާ މަރުގެ އަދަބަށް ތާއީދު ކުރާނެ،" ސިރިސޭނާ ވިދާޅުވި އެވެ.\nޑްރަގު ޑީލަރުންނަށް މަރުގެ އަދަބު ދޭން ސިރިސޭނާ ނިންމެވި ނަމަވެސް ބޮޑު ވަޒީރު ރަނިލް ވިކްރަމަސިންހަ ވަނީ އެކަމާ ދެކޮޅު ހައްދަވައިފަ އެވެ. އިންސާނީ ހައްގުތަކަށް މަސައްކަތް ކުރާ ބައިނަލްއަގުވާމީ ބައެއް ޖަމާއަތްތަކާއި ލަންކާގެ ބައެއް ޖަމާއަތްތަކުން ވެސް ދަނީ އެކަމަށް ދެކޮޅު ހަދަމުންނެވެ. އަދި އެމެރިކާ އާއި އީޔޫ، އިނގިރޭސި ވިލާތް އަދި ކެނެޑާ އިން ވެސް ދަނީ ލަންކާގައި މަރުގެ އަދަބު ނުދިނުމަށް ގޮވާލަމުންނެވެ.\nޑްރަގު ޑީލަރުންގެ ތެރޭން މަރަން ހުކުމްކޮށްފައިވާ ހަތަރު މީހެއްގެ މަރު އަދަބު ތަންފީޒް ކުރުމުގެ ލިޔުމުގައި ސިރިސޭނާ ވަނީ ސޮއި ކުރައްވައިފަ އެވެ. ލަންކާގައި މަރުގެ އަދަބު ދޭން މި ފަށަނީ 43 އަހަރަށް ފަހު އެވެ.\nއިތުރު ލިޔުންތައް ސްރީ ލަންކާ މަސްތުވާތަކެތި މަރުގެ އަދަބު މައިތުރިޕާލާ ސިރިސޭނާ\nސިރިސޭނާގެ ވެރިކަމުގައި މަރުގެ އަދަބު ދެވޭ ގޮތެއް ނުވި\nލަންކާގެ ގިނަ މީހުން މަރުގެ އަދަބަށް ތާއީދުކުރޭ: ސިރިސޭނާ\n"ބޮމުގެ ހަމަލާގެ ފަހަތުގައި ވަނީ ޑްރަގު ގޭންގުތައް"


Sri Lanka Ge Mihaaruge Haalathu Egaumuge 89 Aharuge Anhenehge Dhulun ސްރީލަންކާގެ މިހާރުގެ ހާލަތު އެގައުމުގެ 89 އަހަރުގެ އަންހެނެއްގެ ދުލުން – Huvadhoo News Sri Lanka Ge Mihaaruge Haalathu Egaumuge 89 Aharuge Anhenehge Dhulun Huvadhoo News\nސްރީލަންކާގެ މިހާރުގެ ހާލަތު އެގައުމުގެ 89 އަހަރުގެ އަންހެނެއްގެ ދުލުން\nސްރީލަންކާގެ ރައީސްއާއި އޭނާގެ ސަރުކާރާ ދެކޮޅަށް އެގައުމުގައި އާންމުން ކުރަމުންދާ މުޒާހަރާތަކާ ސްރީލަންކާގެ 89 އަހަރުގެ ރައްޔިތަކު މިވަނީ ގުޅިފައެވެ. ސްރީލަންކާގެ މިއަންހެން މީހާ ވަނީ އެގައުމުގެ ކޮރަޕްޝަންގެ ތުހުމަތު ކުރެވޭ ސިޔާސީ ވެރިންނަށް ނުރުހުމުގެ ބަސްތަކެއް ރައްދުކޮށްފައެެވެ. އެގޮތުން އެގައުމުގައި މިހާރު ހިގަމުންދާ އިގުތިސޯދީ ކާރިސާގެ ޒިންމާ ނަގަންޖެހޭނީ ކޮރަޕްޝަން ހިންގާ އެގައުމުގެ ސިޔާސީ ވެރިން ކަމަށްވެސް އެމީހާ ވަނީ ބުނެފައެވެ.\n“އަހަރެންގެ އުމުރަކީ 89 އަހަރު. ރޭގަނޑުގެ ކޮންމެ ވަގުތަކުވެސް ކަރަންޓުދާ ގަޑިތަކުގައި އަހަންނަށް ރޮވޭ. ގޭހާއި ކިރު ހޯދަން މަސައްކަތް ކުރަމުން މުސްކުޅި އުމުރުގައި ކިޔޫގައި މަޑުކޮށްލައިގެން ހުރިން. މީގެ މާނައަކީ ކޮބާ؟ އަހަންނަށް ކުރެވުނީ ކޮން ކުށެއް ހެއްޔެވެ؟ الله ލަންކާ ސަލާމަތް ކުރައްވާ،” އިސް ރައްޔިތު މީހާ ބުނެފައިވެ އެވެ.\nސްރީލަންކާގެ އިގްތިސޯދީ ހާލަތު ދަށަށްގޮސް އެގައުމަށް ކޮންމެހެން ބޭނުންވާ ބައެއް ޚިދުމަތްތައް ދިނުމަށް ސަރުކާރަށް ނުކުޅެދިފައިވުމާއެކު އެގައުމުގެ ރައްޔިތުން މިހާރު ގެންދަނީ މުޒާހަރާ ކުރަމުންނެވެ. މިމުޒާހަރާތަކާއި ގުޅިގެން އެގައުމުގެ ކެބިނެޓް އެއްކޮށް ވަނީ އިސްތިއުފާ ދެއްވާފައެވެ.\nއެހެން ނަމަވެސް އަދިވެސް ރައްޔިތުން ބޭނުންވާ ކަންތަކަށް ހައްލު ނުލިބޭ ކަމަށާއި, ގައުމު ހަމަ މަގަށް އަޅުވާފައި ނޫނީ ގެއަށް ނުދާނެ ކަމަށް ބުނެ ރައްޔިތުން ގެންދަނީ މުޒާހަރާ ކުރަމުންނެވެ. މުޒާހަރާތަކާއި ގުޅިގެން އެގައުމުގައި ކުއްލި ހާލަތު އިއުލާނުކޮށް ކާފިއު ހިންގުމަށްފަހު މިހާރު ވަނީ އާންމު ހާލަތަށް ގެނެސްފައެވެ.\nއެހެން ނަމަވެސް ބޭސްފަރުވާއަށް ބޭނުންވާ ބޭސް ލިބުން ދަތިވެ މިހާރު އެގައުމުގައި ވަނީ ސިއްޚީ ކުއްލި ނުރައްކަލުގެ ހާލަތު އިއުލާނުކޮށްފައެވެ.


އިސްލާމީ ޝަރީއަތުގެ މަތިވެރިކަން\n21 މޭ 2021 - 11:08 0\nއިސްލާމީ ޝަރީއަތާއި ވަޟުއީ ގާނޫނުގައި މައިގަނޑު ތިން ތަފާތެއް އެކުލެވިގެން ވެ އެވެ. ފުރަތަމަ ކަމަކީ ވަޟުއީ ގާނޫނަކީ އިންސާނުން އުފައްދާފައިވާ އެއްޗަކަށްވުމެވެ. ނަމަވެސް ޝަރީއަތަކީ މާތް الله ގެ ހަޒުރަތުން ބާވައިލައްވައިފައިވާ އެއްޗެކެވެ. ގާނޫނަކީ އިންސާނުން އުފައްދައިފައިވާ އެއްޗަކަށްވުމުން އެ ގާނޫނުން އިންސާނުންގެ ކިބައިގައިވާ އުނިކަން ހާމަވެ އެވެ. އެމީހުންގެ ނުކުޅެދުންތެރިކަމާއި، ބަލިކަށިކަމާއި، ވިސްނުން ކޮށިކަން ހާމަވެ އެވެ. ގާނޫނަށް ދަނީ ބަދަލު އަންނަމުންނެވެ. ގާނޫނަކީ އަބަދު ވެސް އުނިކަންކަން އެކުލެވޭ އެއްޗެކެވެ. އެންމެ ފުރިހަމަ ދަރަޖައަކަށް ގާނޫނު ވާސިލެއް ނުވެ އެވެ. އެއީ ކުރިން އިޝާރަތް ކުރިގޮތަށް ގާނޫނޫ އެކުލަވާލަނީ ފުރާ ފުރިހަމަވެފައިވާ ބަޔަކަށް ނުވާތީ އެވެ. އަދި ގާނޫނު އެކުލަވާލާ މީހުންނަށް މުސްތަގުބަލުގައި ހިނގައިފާނެ އެއްވެސްކަމެއް ނޭނގުމެވެ.\nނަމަވެސް ޝަރީއަތަކީ މާތް الله އެކަށައަޅުއްފާއިވާ އެއްޗެކެވެ. އެ ޝަރީއަތުން އެކަލާނގެ ކުޅަދުންވަންތަ ކަމާއި ފުރިހަމަކަމާއި މަތިވެރިކަން ޝާމިލުވެގެން ވެ އެވެ. ދިރިދެމިވޮޑިގެންވާ ފަރާތެއްކަން ހާމަކޮށްދެ އެވެ. އެ ޝަރީއަތް ބާވައިލެއްވީ ހަބީރުވަންތަ، މުސްތަގުބަލުގައި ވާނެކަންކަން ދެނެވޮޑިގެންވާ ފަރާތަކުންކަން ހާމަވެ އެވެ. އެކަލާނގެ ކުރައްވާ އަމުރުފުޅަކަށް އެއްވެސް ބަދަލެއް، އައުމެއް ނުވެ އެވެ. ވަހީކުރައްވައިވާ ބަސްފުޅެއްގެ މާނައިގައިވެ އެވެ. "اللَّه ގެ كلمة ފުޅުތަކަށް ބަދަލުވުމެއް ނާންނަހުށްޓެވެ."\nނަމަވެސް ބައެއް މީހުންނަށް މިކަން ގަބޫލު ކުރުން ވަނީ އުނދަގޫކަމަކަށް ވެފަ އެވެ. ޝަރީއަތަކީ މާތް اللَّه ގެ ހަޒުރަތުން ބާވައިލެއްވި އެއްޗެއްކަމާ މެދު އީމާންވާ މީހަކަށް އެ ޝަރީއަތުގައި ކުރިން ބުނި ޝަރުތުތައް ފުރިހަމަވާކަމަށް ގަބޫލުކުރުމަކީ އުނދަގޫކަމެއް ނޫނެވެ. އެއީ މާއްދީ ދަލީލެއް ހުށަނޭޅިކަމުގައި ވިޔަސްމެ އެވެ. އުޑާއި ބިން ހެއްދެވީ މާތް اللَّه ކަމަށް އީމާންވާމީހާ، އިރާއި ހަނދާތައި ތަރިތައް ދައުރުވާގޮތް މެދުވެރި ކުރައްވައި، ފަރުބަދަތަކާއި ވައިފެން ލައްވައި، ގަސްތައް ފަޅުއްވައި، މައިމީހާގެ ބަނޑުގައި ދަރި ސޫރަކުރައްވާ ފަރާތަކީ އެކަލާނގެ ކަން ގަބޫލު ކުރާނެއެވެ. އަދި ހަމައެފަދައިން ދިރޭސޫފާސޫފި ތަކާއި، ޖާމާދާތުތައް ހައްދަވައި ވަކި ނިޒާމެއްގެ މަތިން އެއްވެސް ބަދަލެއް އައުމެއް ނުވާކަން ގޮތަށްކަން ގަބޫލު ކުރެއެވެ. މުސްލިމުން އީމާންވާން ޖެހެނީ މާތް اللَّه ތަބީއީ މި ގާނޫނު އެކުލަވާލައްވައިފައިވަނީ، އުފައްދަވައިފައިވާ ތަކެތީ ތަބީއަތާއި ހަރަކާތާއި ގުޅުންތަކުގެ މައްޗަށް ބެއްލެވުމަށްފަހު ކަމެވެ. މި ތަބީއީ ގާނޫނަކީ ސާބިތު އަދި އިންސާނާގެ ހިތަށް ތަސަވަރު ވެސް ނުކުރެވޭފަދަ ފުރިހަމަ ގޮތުގައި ކަމެވެ. އަފުރާދުންނާއި ޖަމާއަތްތަކާއި ދައުލަތްތަކަށް މިޝަރީއަތަށް އިލްތިޒާމުވެވޭގޮތުގަ އެވެ.\nދެ ވަނަ ކަމަކީ ގާނޫނަކީ މީހުންނާއި ޖަމާއަތްތަކުގެ ބޭނުންތައް ފުއްދުމަށްޓަކައި ވަގުތީގޮތުން އެކުލަވައިލެއްވިފައިވާ ގަވާއިދުތަކެވެ. ނުވަތަ އެ ގަވާއިދުތަކަކީ ފަރުދީ ފެންވަރުގައި އެކުލަވާލެވިފައިވާ އެއްޗެކެވެ. އަދި މާދަމާ އެހެން ޖަމާއަތަށް އެ ގަވާއިދުތައް ކަމުނުގޮސްފާނެ އެވެ.\nނަމަވެސް ޝަރީއަތަކީ މާތް الله ގެ އަފުރާދުންގެ ކަންކަން ދާއިމީ ގޮތެއްގައި އިންތިޒާމު ކުރުމަށްޓަކައި އެކުލަވާލައްވައިވާ ޝަރިއަތެކެވެ. އަދި މިތަނުގައި ފާހަގަ ކޮށްލަން ޖެހޭ ނުކުތާއަކީ ބައެއް ހާލަތްތަކުގައި ޝަރީއަތާއި ގާނޫނާއި އިއްތިފާގުވާކަންކަން ވެސް ހުންނަކަމެވެ. ނަމަވެސް ޝަރީއަތް ގާނޫނާއި ތަފާތުވަނީ، ޝަރީއަތަކީ އަބަދީ އެއްޗަށް ވާކަމެވެ. އެއްވެސް ބަދަލެއް އައުމެއް އެއްޗަކަށްވުމެވެ. ޝަރީއަތުގައިވާ މި ހާއްސަކަމަކީ މަންތިގީ ގޮތުންވެސް ގަބޫލުކުރެވޭ، ނޫސޫސްތަކަގައި މަޑުކަމާއި ފަހެލިކަން އެކުލެވިފައިވާކަމެވެ. ކިތަންމެ ގިނަދުވަސްތަކެއް ވޭތުވެގެން ދިޔަކަމުގައި ވިޔަސް ޖަމާއަތުގެ ބޭނުންތަކަށް ފެތިގެންދާ ކަމެވެ. އެއީ ބޭނުންތަކާއި ގޮތްބާވަތް ކިތަންމެ ތަފާތުވިޔަސް މެ އެވެ.\nއިސްލާމީ ޝަރީއަތަށް ތޭރަ ގަރުނު ފާއިތުވެ ދިޔައީ އެވެ. މީހުންގެ ވިސްނުމާއި ފިކުރާއި ހިޔާލު ބަދަލުވެ ތަރައްގީވެ ތަހުޒީބުވަމުންދަނީ އެވެ. މިހުރިހާ ކަމާއެކުވެސް އިސްލާމީ ޝަރީއަތަކަށް އެއްވެސް ބަދަލެއް އައިސްފައެއް ނުވެ އެވެ. އިސްލާމީ ޝަރީއަތުގެ ނުސޫސުތައް އޮތީ ފަރުދުންގެ ވިސްނުމާއި ފިކުރަށްވުރެ މަތީ، މީސްތަކުންގެ ބޭނުންތަކާއި، އާމައްސަލަތަކަށް ހައްލު ހޯދައިދޭ ޝަރީއަތެއްގެ ގޮތުގަ އެވެ.\nމިއީ ތާރީހުގެ ސަފުހާތައް އިސްލާމީ ޝަރީއަތުގެ ކުރިމަތީގައި އެންމެ ރިވެތި ގޮތުގައި ހެކިދޭ ގޮތެވެ. މީގެ އެންމެ ރިވެތި އެއް މިސާލަކީ އެ ޝަރީއަތުގެ ނުސޫސުތައް ބުނެދޭ ބުނުންތަކެވެ. މިސާލަކަށް އަންނަނިވި ބަސްފުޅު ހިފާށެވެ.\n"އަދި އެއުރެންގެ ކަންތައްތައް، އެއުރެންގެ މެދުގައިވަނީ މަޝްވަރާގެ މަތިންނެވެ."\nނުވަތަ ކީރިތި ރަސޫލާގެ ބަސްފުޅު ގެ މާނައަށް ވިސްނާށެވެ.\n"އިސްލާމްދީނުގައި އަނިޔާކުރުމެއްނެތެވެ. އަދި އަނިޔާ ދިނުމެއްނުވެ އެވެ."\nކީރިތި ގުރްއާނާއި ސުންނަތުގެ މި ނައްސުތަކުން، އިސްލާމީ ޝަރީއަތުގެ ފަހެލިކަމާއި ލުއިފަސޭކަން އެހެން އެއްވެސް ކަމަކުން ހަމާނުވާ މިވަރަށް ހާމަވެގެންދެ އެވެ. މިކަމުން ފަރުދުންނާއި ޖަމާއަތުގެ އާންމު މަސްލަހަތާ ފުށު ނާރައި، މީސްތަކުންގެ ބޭނުންތައް ފުރިހަމަ ގޮތުގައި ނިންމުމުގެ މަގުފަހިވެގެންދާނެ އެވެ. އެކަލާނގެ ވަހީ ކުރައްވާފައިވާ ބަސްފުޅެއްގެ މާނައިގައިވެ އެވެ.\nއަދި ފާފަވެރި އެއްވެސް نفس އެއް، އެހެން نفس އެއްގެ ފާފައެއް ނުއުފުލާނެތެވެ."\nއަދިވެސް ވަހީ ކުރައްވާފައިވާ ބަސްފުޅެއްގެ މާނައިގައިވެއެވެ.\n"اللَّه، އެއްވެސް نفس އަކަށް، އެ نفس އަކަށް ކުޅަދާނަވެގެންވާ ކަމަކަށް މެނުވީ تكليف އެއް ނުޖައްސަވަ އެވެ."\nހަމަކަށަވަރުން، عدل ވެރިވުމަށާއި، إحسان ތެރިވުމަށާއި، ގާތްތިމާގެ މީހުންނަށް ހެޔޮފޯރުވުމަށް اللَّه އަމުރުކުރައްވަތެވެ. އަދި ހުތުރުކަން ބޮޑުވެގެންވާ ފާފަތަކާއި، منكرات ތަކާއި، އަނިޔާވެރިވެ އުޅުން، އެކަލާނގެ ނަހީކުރައްވަތެވެ. أمانة ތައް، އޭގެ أهل ވެރިންނަށް އަދާކުރުމަށް، اللَّه ތިޔަބައިމީހުންނަށް أمر ކުރައްވަތެވެ. އަދި، މީސްތަކުންގެ މެދުގައި ތިޔަބައިމީހުން حكم ކުރާނަމަ، عدل އަށް حكم ކުރުމަށްވެސް، أمر ކުރައްވަތެވެ."\nއެންމެ ފުރަތަމަ ޖީލުގެ މުސްލިމުން މި ޝަރީއަތާއި އެއްގޮތަށް އަމަލު ކުރި އެވެ. އެންމެ ފުރަތަމަ އެއީ ބައިމަދު ބައެކެވެ. ބަލިކަށި ބައެކެވެ. މީސްތަކުން އެމީހުން ވަށައިލާފާނެތީ ބިރުގަތެވެ. ވިހި އަހަރުފަހުން އެމީހުންނަކީ ދުނިޔޭގެ ސާހިބުން ކަމުގައި ވިއެވެ. އިންސާނުންގެ ގާއިދުން ކަމުގައި ވި އެވެ. އެމީހުންގެ އަޑުނުން އަޑުތައް ނެތިގެން ދިޔަ އެވެ. އެމީހުންގެ އަޑުގެ މައްޗަށް އަޑުއުފުލާނެ ބަޔަކުނެތިގެން ދިޔަ އެވެ. މިކަމުގައި އެމީހުން ވާސިލުވެފައިވާ ދަރަޖައަކީ މުއުޖިޒާތަކަށް ވި އެވެ. ނަމަވެސް މިކަން ވެގެންދިޔައީ އިސްލާމީ ޝަރީއަތުގެ ހިޔަލުގަ އެވެ. އެޝަރީއަތް އެމީހުން އަދަބުވެރި ކުރުވި އެވެ. ނަފުސުތައް މަޑުކުރިވި އެވެ. ޝުއޫރުތައް ތަހުޒީބު ކުރިވި އެވެ. އެމީހުންގެ ކަރާމަތްތެރިކަމާއި އިއްޒަތްތެރިކަން އިހުސާސްކޮށްދިނެވެ. އެންމެ ފުރިހަމަ ގޮތުގައި ހަމަހަމަ ކަމުގެ އަތުގައިހިފި އެވެ. ފުރިހަމަ އަދުލުވެރިކަން ބަޔާންކޮށްދިނެވެ. އެމީހުންނަށް ތަގުވާވެރިކަމާއި ހެޔޮކަމުގައި އެހީތެރިކަން ފޯރުކޮށްދޭން ދަސްކޮށްދިނެވެ. އަނިޔާވެރިކަމާއި ދެކޮޅުވެރިކަން އެމީހުންނަށް ހަރާމް ކުރި އެވެ. އަދި އެމީހުންގެ ސިކުނޑިތައް ޖަހާލަތާއި ޝަހުވަތުން މިންޖުކުރި އެވެ. އަދި އެމީހުންނަކީ މީސްތަކުންގެ ތެރެއަށް ނެރެވުނު އެންމެ ހެޔޮ އުންމަތްކަމުގައި ގަބޫލުކުރުވި އެވެ. އެއީ ހެޔޮކަންތަކަށް އަމުރު ކުރުމާއި ނުބައިކަންތައް ނަހީކުރުމާއި، މާތް اللَّه އަށް އީމާންވުމުގެ ތެރެއިންނެވެ.\nނަމަވެސް މުސްލިމުން އެމީހުން އެޝަރީއަތް ދޫކޮށްލާ އެ ޝަރީއަތަށް އިހުމާލުވެ އަނިޔާވެރިކަމާއި ހަކުރުކަށި ކަމާއި އަޅުވެތިކަމަށް އެނބުރި ރުޖޫއަވި އެވެ. މަގުފުރެދުމުގެ ތެރޭގައި ތިބި މުސްލިމުންގެ ތެރެއިން ބަޔަކު މީހުންނަކަށް އިހުސާސް ކުރެވުނީ، ޔޫރަޕުގެ މީހުން ތަރައްގީވެ ކުރިއަރައިގެން ދިޔައީ އެމީހުންގެ ގާނޫނުތަކާއި ނިޒާމުތަކުގެ ސަބަބުން ކަމުގަ އެވެ. އެހެންކަމުން މިފަދަ މުސްލިމުން އެމީހުންގެ މަގުގައި ހިނގަން ފެށި އެވެ. އުސޫލުތަކަށް ތަބާވާން ފެށި އެވެ. ނަމަވެސް މިކަމުގެ ނަތީޖާއަކަށްވީ އަނދިރިކަމުގެ ވަޅުގަނޑަށް ވެއްޓިގެން ދިޔުމެވެ. ބަލިކަށިކަމުގެ މައްޗަށް ބަލިކަށިކަން ލިބިގެން ދިޔުމެވެ. މުސްލިމުންގެ ތާރީހުގައި މިކަމުގެ ހެކިތައް ލިބެން އެހެރީ އެވެ. އިބުރަތް ލިބޭނީ އެމީހެއްގެ ހިތެއް އޮތް މީހަކަށެވެ. އިސްލާމްދީން މުސްލިމުން ދުނިޔޭގެ ވެރިން ކަމުގައި ހެދި އެވެ. އަދި ހަމައެފަދައިން މުސްލިމުންގެ ކުރިއެރުމާއި ތަރައްގީ ބިނާވެފައިވާ އިސްލާމީ ޝަރީއަތުގެ މައްޗަށްކަން ބަޔާން ކޮށްދިނެވެ. މަތިވެރިކަން ބިނާވެފައިވާ އެ ޝަރީއަތުގެ މަތިވެރިކަމުގެ މައްޗަށެވެ. އެމީހުން ވުޖޫދުވުން ބިނާ ވެފައިވާ ޝަރީއަތް ދެތިއޮތުގެ މައްޗަށެވެ. އެމީހުންގެ ބާރުވެރިން ބިނާވެފައިވަނީ ޝަރީއަތުގެ ބާރުވެރިކަމުގެ މައްޗަށެވެ."


ޒިޔަތު ގޭބަންދަށް ބަދަލު ކޮށްފި\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ބޮޑު ޚިޔާނާތާއި ގުޅިގެން ޖަލު ހުކުމް ތަންފީޒުކުރަމުންދާ އެކުންފުނީގެ ކުރީގެ މެނޭޖިން ޑިރެކްޓަރު، އަބްދުﷲ ޒިޔަތު، ގޭ ބަންދަށް މިއަދު ބަދަލުކޮށްފި އެވެ.\nމިކަން ޔަގީން ކޮށްދެއްވަމުން ކަރެކްޝަނަލް ސާވިސްގެ މީޑިއާ އޮފިޝަލް އަހުމަދު ލުގުމާން ވިދާޅުވީ، އަށް އަހަރުގެ ޖަލު ހުކުމެއް ތަންފީޒުކުރަމުންދާ ޒިޔަތު ގޭ ބަންދަށް މިއަދު ބަދަލުކޮށްފައިވާ ކަމަށެވެ. ނަމަވެސް އޭނާ ގެއަށް ބަދަލުކުރީ ކީއްވެގެން ކަމެއް ލުގުމާން ވިދާޅެއް ނުވެ އެވެ.\nޚިޔާނާތުގެ މައްސަލައާ ގުޅިގެން ޒިޔަތު ހައްޔަރުކުރީ 2015 ވަނަ އަހަރުގެ އޮކްޓޯބަރު މަހުގެ 23 ވަނަ ދުވަހުއެވެ. އޭނާގެ މައްޗަށް އިތުރު 33 ދައުވާއެއް އުފުލައިފައިވާއިރު، އެމައްސަލަތަކުގެ އަޑުއެހުންތައް ވެސް ވަނީ ފަށައިފަ އެވެ.\nޒިޔަތުގެ އިތުރުން އެމްއެމްޕީއާރުސީގެ ޚިޔާނާތާ ގުޅިގެން ކުރީގެ ނައިބު ރައީސް އަހުމަދު އަދީބާއި ވިޔަފާރި ވެރިޔާ ހާމިދު އިސްމާއިލް (ހާމިދު ސޭޓު) ވެސް ޖަލަށްލުމަށް ހުކުމް ކުރި އެވެ. އޭގެ ތެރެއިން ދެ އަަހަރާއި ނުވަ މަހުގެ ހުކުމް ތަންފީޒުކޮށް ނިމުމަށްފަހު މިދިޔަ އޮގަސްޓް މަހުގެ ތެރޭގައި ހާމިދު ސޭޓު ވަނީ މިނިވަންވެފަ އެވެ.\nދައުލަތުގެ ފައިސާ އަށް ޚިޔާނާތްތެރިވުމާއި "ފިނިފެންމާ" ލޯންޗުކޮޅުގައި އެއްޗެއް ގޮއްވާލާ ރައީސް ޔާމީން އަވަހާރަކޮށްލަން އުޅުނު ކަމުގެ ކުށް ސާބިތުވެ އަދީބު ގެންދަނީ 33 އަހަރުގެ ހުކުމެއް ތަންފީޒުކުރަމުންނެވެ. އޭނާއާ ގުޅޭ ހިޔާނާތުގެ އިތުރު މައްސަލަތަކެއްގެ އަޑުއެހުންތަކެއް ވެސް ކްރިމިނަލް ކޯޓުގައި ވަނީ ފަށައިފަ އެވެ.\nއެމްއެމްޕީއާރްސީގެ ޚިޔާނާތާއި ގުޅިގެން އާތިފުގެ މައްސަލައެއް ޕީޖީ އޮފީހަށް ފޮނުވައިފި\nއެމްއެމްޕީއާރްސީގެ ނަން ބަދަލުކުރަނީ!\nއެމްއެމްޕީއާރްސީ މައްސަލައިގެ ރެޑް ނޯޓިސް ބާތިލު ކޮށްފި\nއޭސީސީ އިން ހާމަކުރީ އެމްއެމްޕީއާރުސީގެ ބޮޑު ޚިޔާނާތުން ބައިކުޅަ ބައެއް: ނިޔާޒް އިބްރާހީމް


Male' saafukurumuga hivaagi kanbalun Male' saafukurumuga hivaagi kanbalun\nއަރާމު ނިދި ދޫކޮށްލުމަށް ފަހު މާލޭ ސާފުކުރުމުގައި ހިވާގި ކަނބަލުން\nމާލެތެރެ ކުނިކަހާ ސާފުކުރުމުގައި ހަަރަކާތްރެރިވާ އަންހެން ކަނބަލުން / ފޮޓޯ ޕީއެސްއެމް\nފަތިހު އަރައިގެން އަންނަ އިރާއިއެކު އަންހެންވެރިން ނުކުމެ ރަށު ތެެރޭ ކުނިކަހާ ސާފުކުރާ މަންޒަރަކީ ޒަމާނުންސުރެ ރާއްޖޭގެ އެކި ހިސާބުތަކުން ފެންނަމުން އަންނަ ދިވެހިންގެ ދުވަސްވީ ސަގާފަތެކެވެ. ކުދި ބޮޑު އެންމެން ހޭލައިގެން މަގުތަކަށް ނުކުންނަން ވާއިރަށް ހީވާގި ކަނބަލުންގެ ބުރަ މަސައްކަތުން މުޅި ރަށުތެރެެ ކުނިކަހާ ސާފުކޮށްލައެވެ. މިއަދު މި މަންޒަރު މި ދަނީ ވެރިރަށް މާލޭގެ މަގުތަކުންވެސް ފެންނަމުންނެވެ.\nރާއްޖޭގެ ރަށްތަކުން ފަތިހު އިރުއަރައިގެން އަންނަ އިރު އަންހެން ވެރިން ނުކުމެ ރަށުތެެރޭ ކުނިކާ މަންޒަރު މިއަދު މިވަނީ ވެރިރަށް މާލެއިން ވެސް ފެންނަން ފަށާފައެވެ. އެހެންނަމަވެސް ފަތިހުގެ ބަންގިއާއި އެކަކު ނޫނެވެ. ކާރޫބާރު ބޮޑު މަގުތައް ހިމޭންވެ މީހުންގެ ފައިތަލަ އޮބޭ ހިސާބުން ދަންވަރު ބާރަ ޖެހުމާއި އެކި ބައިބަޔަށް އެކި ދިމާ ދިމާލުން އަންހަނެ ކަނބަލުން ވެރިރަށް މާލޭގެ މަގުތަކަށް ނުކުންނަށް ފަށ\_ައެވެ. ފިހި ގަނޑުތަކާއި އިލޮށި ފަތިތައް ހިފައިގެން ނުކުމެ މަގުތަކާއި ޕާކުތަކާއި މީހުން އެއްވެ އުޅޭ ހުރިހާ ސަރަޙައްދެއް ސާފުކުރަން ފަށާފައެވެ. ހެނދުނު ދުވަން ނުކުންނަ މީހުންނާއި ހިގަން ނުކުންނަ މީހުންނަށް ޕާކުތައް ސާފުތާހިރު ތަނަކަށް ހަދާދެއެވެ. ސްކޫލަށް ދާ ދަރިވަރުންނާއި އޮފީސްތަކަށް ދާ ނުކުންނަ މީހުން ދަތުރުކުރާ މަގުތައް ރީތި ތަނަކަށް ބަދަލުކޮށްލައެވެ. އެއްވެސް ވަރުބަލިކަމެއް ނެތި ފޫހިކަމެއްވެސް މި ކަނބަލުންތަކުގެ މޫނުމަތިން ފެންނާކަށް ނެތެވެ. އުޖޫރައެއް ލިބުނުނަމަވެސް ރޭ ގަނޑުގެ އަރާމު ނިދި މަހުރޫމުކޮށްލާފައި ނުކުންނަ މި ކަނބަލުންގެ މަސައްކަތުން ބޮޑަށް ފެނިގެންދިޔައީ ލިބޭ އުޖޫރައަށް ވުރެ ކުރާ ޤައުމީ ހިދުމަތެއްގެ ގޮތުގައެވެ.\nކުރިން މާލޭގެ މަގުތައް ސާފުކުރުމުގައި މަސައްކަތް ކުރަމުންދިޔަ ތަން ފެންނަމުން ދިޔައީ ބިދޭސީންނެވެ. އެއްވެސް ޝައުގުވެރިކަމެއް ނެތި ޖެހުނު ގޮތަކަށް\nއެ މީހުން އެ މަސައްކަތް ކޮށްލައެވެ. ބައެއް މަގުތަކަށް ތިން ހަތަރު މީހުން ނުކުމެގެން ކުނި ކެހި ނަމަވެސް ބައެއް ފަހަރަށް އެއީ ކުނި ކަހާފަ އޮތްތަނެއްހެން ހީ ނުވާ ފަހަރުވެސް އާދެއެވެ.\nޒަމާންތަކެއް ވަންދެން ކުނި އުކުލާއި ކުނި ކެހުން މީ ބިދޭސީން ކުރާ ހަޑިކަމެއްގެ ގޮތުގައި ދެކެމުން އައި ދެކުން ބަދަލުކޮށް މީ ދިވެހންނަށްވެސް ކުރެވިދާނެ އަދި މީ ހަޑި މަސައްކަތެއް ނޫންކަން މިއަދު މިވަނީ ދިވެހިން ސާބިތުކޮށްދީފައެވެ. މާލޭތެރެ ސާފުތަނަކަށް ހެދުމަށް ވެމްކޯއިން ކުރަމުންދާ މަސައްކަތުގެ ދަށުން ކޮންމެ ރެއަކު ދަންވަރު ބާރައިން ފެށިގެން ހެދުނު ހައެއް ޖެހުމާއި ހަމައަށް މާލެތެރެ ސާފުކުރުމުގައި ސަތޭކަ ފަންސާސް އަށް ދިވެހިން ދަނީ ހިވާގި ކަމާއި އެކު މަސައްކަތްކުރަމުންނެވެ. އެންމެ ފާހަގަކޮށްލަންޖެހޭކަމަކީ އޭގެ ތެރެއިން ނުވަދިހަ ނުވަ އިންސައްތައަކީ އަންހެން ކަނބަލުންކަމެވެ.\nމަގުތަތައް ކުނި ކެހުމުގައި އުޅުނު އަންހެންވެރިންނާއި އަޅުގަޑު ބައްދަލުކޮށް ވާހަކަ ދައްކާލުން އެގިގެންދިޔައީ އެއްކަމެކެވެ. ޤައުމީ ހިދުމަތެއްގެ ގޮތުގައި މި މަސައްކަތް ކުރުމުގެ އިތުރުން މީ އަންހަނެނުންނަށް ލިބިގެންދިޔަ ރަނު ފުރުސަތެއްގެ ގޮތުގައި އެމީހުން ސިފަކުރެއެވެ. ބިދޭސީން ބޭރުކޮށް ދިވެހި އަންހެނުނަނަށް މި ފުރުސަތު ދިނުމަކީ ކޮންމެ މީހަކީވެސް އަމިއްލަ މަސައްކަތެއް ކޮށްގެން އާމުދަނީއެއް ހޯދިދާނެކަން އެގިގެންދިޔަ ކަމެކެވެ. މި އަންހެން ކަނބަލުން ބުނީ މީ އާމުދަނީ ހޯދުމަށް ރަގަޅު މަސައްކަތެއްކަމަށާއި މި މަސައްކަތުން ރަގަޅު އުޖޫރައެއްވެސް އެމީހުންނަށް ލިބެމުންދާކަމަށެވެ.\nއާމުދަނީ ހޯދާނެ ގޮތެއް ނެތިފައި ތިބި އެތައް އަންހެން ކަނބަލުންނަކަށް މި ފުރުސަތު ހުޅުވާލަދީފައ މިވަނީ ވެމްކޯއިންނެވެ. އެކުންފުނީގެ އޮޕަރޭޝަންސް މެނޭޖަރ ހައުސް ހޯލްޑް މުޙައްމަދު ޝާން ވިދާޅުވީ އަންހެނުނަން ހުޅުވާލި މި ފުރުސަތާއިއެކު ގިނަ ކަނބަލުން މި މަސައްކަތުގައި ހަރަކާތްތެރިވަމުންދާކަމަށެވެ. މިހާރު މާލޭ ދިހަ ޒޯނަކަށް ބަހާލައިގެން މި މަސައްކަތް ކުރިނަމަވެސް މާލޭތެރެ ސާފުކުރުމަށް އެ ކުންފުނިން ކުރާ މަސައްކަތައް އެންމެންގެ އެއްބާރުލުން ވަރަށް ބޮޑަށް ބޭނުންވާކަމަށެވެ. މިގޮތުން އަދިވެސް ބައެއް ގޭގެއިން މަގުމައްޗަށް ކުނި މަގުމައްޗަށް ނެރެމުންދާކަމަށެވެ.\nމާލެއާއި ވިލިމާލޭގެ މަގުތަކާއި އިޖްތިމާޢީ ހުރިހާ ސަރަޙައްދެއް ސާފުކުރުމަށް ވޭސްޓްމެނޭޖްމަންޓް ކޯޕަރޭޝަން ވެމްކޯއަށް ހަވާލުކޮށްފައިވަނީ މިދިޔަ މަހުގެ ތެރޭގައެވެ. ވެމްކޯއަށް އެ މަސައްކަތް ހަވާލުކުރުމުގެ ކުރިން މާލެތެރެ ސާފުކުރުމުގެ މަސައްކަތްކުރަމުންދިޔައީ ހައުސިން މިނިސްޓްރީގެ ބެލުމުގެ ދަށުން ބިދޭސީންނެވެ. އެކަމަކު މިއަދު މިވަނީ އެކަން ނިމުމަކަށް އައިސް ދިވެހިން ކުރާ ރީތި މަސައްކަތެއްގެ ގޮތުގައި ބަދަލުވެފައެވެ.


SunOnline: Vaccine kaamiyaabu vejje nama September mahu nereny\nވެކްސިން ކާމިޔާބު ވެއްޖެ ނަމަ ސެޕްޓެމްބަރު މަހު ނެރެނީ\nއަހުމަދު ޖައިޝަން 21 May 2020, 23:19\nއެސްޓްރާޒެނެކާ ނަމަކަށް ކިޔާ ކުންފުންޏަކުން ވެކްސިންގެ މަސައްކަތް ކުރާއިރު ޓެސްޓު ކާމިޔާބު ވެއްޖެނަމަ ސެޕްޓެމްބަރު މަހު އެ ނެރެވޭނެ --- ފޮޓޯ : ގެޓީ\nދުނިޔޭގެ ބޮޑު ފާމަސޫޓިކަލް ކުންފުންޏެއް ކަމަށްވާ އެސްޓްރާޒެނެކާ އިން ކޮވިޑް-19 ނައްތާލެވޭނެ ކަމަށް ބެލެވޭ ވެކްސީންއެއްގެ މަސައްކަތް ކުރާ ކަމަށާއި ޓެސްޓުތައް ކާމިޔާބުވެއްޖެ ނަމަ މިއަހަރުގެ ސެޕްޓެމްބަރު މަހުގައި ވެކްސީން ނެރެވޭނެ ކަމަށް އެކުންފުނީން ބުނެފި އެވެ.\nއެސްޓްރާޒެނެކާއިން ބުނެފައިވަނީ ވެކްސީންގެ މަސައްކަތް މިހާރު އޮތީ ޓެސްޓިންގެ ފުރަތަމަ މަރުހަލާގައި ކަމަށެވެ. އަދި އެ ޓެސްޓުތައް ކާމިޔާބު ނުވުމަކީ އެކަށީގެންވާ ކަމެއްކަން އެނގޭ ކަމަށްވެސް އެކުންފުނީން ބުނެ އެވެ.\nއެހެންނަމަވެސް ކްލިނިކަލް ޓެސްޓިންގް ޕްރޮގްރާމް ހަލުވި ސްޕީޑެއްގައި ކުރިއަށް ގެންދިޔުމަށް ފުރިހަމަ ޔަގީންކަން ދޭ ކަމަށް އެސްޓްރާޒެނެކާއިން ބުނެ އެވެ.\nއެކުންފުނީން ބުނެފައިވަނީ ވެކްސީން ކާމިޔާބު ވެއްޖެނަމަ މިއަހަރުގެ ސެޕްޓެމްބަރު މަހުގައި އެ ދޫކުރަން ފެށޭނެ ފެންވަރު އެބަހުރި ކަމަށެވެ.\nއެގޮތުން އޮކްސްފޯޑް ޔުނިވާސިޓީއާ ގުޅިގެން ވެކްސީން އުފައްދާއިރު ފުރަތަމަ މަރުހަލާގައި 400 މިލިއަން ޑޯސް ޑެލިވާ ކުރުމުގެ ގާބިލުކަން އެކުންފުނީގެ އެބަހުރި ކަމަށް ވަނީ ބުނެފަ އެވެ.\nމިއަހަރާއި ކުރިއަށް އޮތް އަހަރުގެ ތެރޭގައި އެއް ބިލިއަން ޑޯސް އުފެއްދުމުގެ ގާބިލުކަންވެސް އެސްޓްރާޒެނެކާގެ އެބަހުރި ކަމަށް އެކުންފުނީިން ބުންޏެވެ.\nއެކަމާ ގުޅޭގޮތުން ސައިންސުވެރިން ބުނެފައިވަނީ ކޮރޯނާވައިރަސްގެ ވެކްސީން އެއް އުފެއްދި ނަމަވެސް އޭގެން ފުރިހަމަ އިމިއުނިޓީއެއް ލިބޭނެ ކަމަށް ނުބެލެވޭ ކަމަށެވެ. އަދި ހަމައެއާއެކު އިނގިރޭސިވިލާތުގެ ބޮޑު ވަޒީރު ބޯރިސް ޖޯންސަން ވަނީ ކޮވިޑް-19 އަށް ހާއްސަ ވެކްސީން އެއް އުފެއްދި ދާނެ ކަމަށް ގަބޫލު ނުކުރައްވާ ކަމަށް މީގެކުރީން ވިދާޅުވެފަ އެވެ.\nސައިންސުވެރިން މިފަދަ މޭރުމަކުން ވާހަކަދައްކާފައިވީ ނަމަވެސް ގިނަ ބަޔަކު ދަނީ ވައިރަސް އަށް ހާއްސަ ވެކްސިނެއް އުފައްދެމުންގެ މަސައްކަތް ކުރަމުންނެވެ. އެގޮތުން ދުނިޔޭގެ 80 އަށްވުރެ ގިނަ ގްރޫޕަކުން ދަނީ ކޮވިޑް-19 ނައްތާލުމަށް ވެކްސީން އެއް ތައްޔާރުކުރުމުގެ މަސައްކަތް ކުރަމުންނެވެ.\n"މައުލޫމާތު ހޯދުމަށް އެދުމުން ލަސްނުކޮށް މައުލޫމާތު ދީ"\nމެޑިކަލް ފެސިލިޓީގައި ސިއްހީ އާލާތްތައް އިންސްޓޯލް ކޮށްފި\nޖޯޖް ފްލޮއިޑް ކޮވިޑަށް ޕޮޒިޓިވް: އޮޓޮޕްސީ


އަނބި ޤަބޫލު ކޮއްފިން –4| Vaahaka އަނބި ޤަބޫލު ކޮއްފިން –4– Vaahaka\n7k60\tJanuary 20, 2021\nއެހައި ދުރުންވެސް އަހަންނަށް އެލޮލުގައިވި މަޑުމަޑު މުށި ކުލަ ފާހަގަވިއެވެ. ހީވަނީ އަވީގައި ދިއްލިފައި ވާހެންނެވެ. ޒެއިން ފެނުމާއެކު އެކުއްޖާ ހިނިތުންވެލިއެވެ. އަހަރެންގެ ހިތްހީވީ ހިނދުކޮޅަކަށް ހުއްޓުނު ހެންނެވެ. ދެކޮލަށް އެޅިގެންދިޔަ އަޑި ކޮޅުން އެރީތިކަން ދެގުނަވިއެވެ. އެހިނިތުންވުމުން އެކަނިވެސް އަހަރެންގެ ހިތުގެ ވިންދު އަވަސްވިއެވެ. އެހެން އެކުއްޖާގެ މޫނަށް ބަލަން އަހަންނަށް ހުރެވުނު އިރެއް ނޭނގުނެވެ. ހޭވެރިކަންވީ އަހަރެންގެ އަތުގައި އޮތް ލޮލީގެ ދިޔާވެގެން ފައިބަން ފެށުމުންނެވެ. އަވަހަށް އިސްޖަހާލަމުން އަހަރެން އެނބުރުނީ އަނެއް ފަރާތަށެވެ.\nހިޔާލު ތަކުން މިންޖުވެވި ހަމަބިމަށް އާދެވުނު އިރު ރާދިން ހުރީ އަހަރެންގެ ކުރިމަތީގައެވެ. ޔަޝްމު ކުރިންވެސް އިން ހިސާބުގައި އަހަރެންގެ މޫނަށް ބަލަހައްޓައިގެން އިނީއެވެ. އިރުކޮޅަކު އެހެން އިނދެފައި ދުރަށް ހިނގައިގަނެއްޖެއެވެ. އެއަށްވުރެ ބޮޑަށް ރާދިންހުރީ އަހަރެންގެ ބުޑުގައި ޖައްސާފައެވެ. ފަހަތުން އައިސް ޑޮކްޓަރުންގެ ކޮޓަރިއަށް ވަންނަމުން ކުރިމަތީގައި ހުރި ގޮނޑީގައި އިށީނީ ހުއްދަ އަކަށްވެސް އެދުމެއް ނެތިއެވެ.\n"ކޮންކަހަލަ ބައްޔަކަށް ފަރުވާ ކުރަން ކަލޭ ތިއައީ؟" ރުންކުރުވެފައި އަހަންނަށް އަހާލެވުނީ ޒެއިން މަތިން ހަނދާން ވުމުންނެވެ.\n"ބައްޔަކަށް ނޫން... އެކަން ޔަޝްމު ފެނިފަ މީހަކަށް ގޮތެއް ވެއްޖެހެން ހީވަނީ... ނިއެރާގެ ހަނދާން ތަކާއި ދުރަށް ނުދެވެނީތަ؟.." ރާދިން ހީގަންނަމުން އަހަރެންގެ މޫނަށް ބަލާލީއެވެ.\n"ކީކޭ ކިޔަން މިހާރު ތިއުޅެނީ؟...." އަހަރެން ބޭނުންވީ ވާހަކަ ނިންމާލާށެވެ. ނިއެރާގެ ވާހަކައަކީ އަހަރެން ކުރިއަށް ގެންދަން ބޭނުންވާ ވާހަކައެއް ނޫނެވެ.\n"ކަލޭމެން އާއިލާގަ ކީއްވެތަ އެބެފިލި ލާފަ ހުންނަނީ... އެންމެ ފަހުން އިންނަންވެސް ތިއުޅުނީ އެބެފިލި ލާފަ އިން އަންހެނަކާ..." ރާދިންގެ އެޖުމްލައިން އަހަރެން އިސްޖަހާލީމެވެ. ދެމީހުންގެ ވާހަކަ މެދު ކެނޑުމަކަށްއައީ ދޮރުގައި މީހަކު ޓަކި ދިނުމުންނެވެ. ދޮރު ހުޅުވާލާފައި އައި ސްޓާފް ނަރުހާއި ޔަޝްމު ފެނުމުން އަހަރެންގެ ލޭކެކުނު ކަހަލައެވެ.\n"ޑރ.ޒެއިޖް... މި އާދަރިވަރެއް އެނގޭތޯ.. އަޅުގަނޑު މިކުއްޖާ..."\n"ސިސްޓަރ އަޅުގަނޑު ޔަޝްމުއާއި ހަވާލުވާކަށް ބޭނުމެއް ނޫން..." ނަރުސްގެ ވާހަކަ އަޑުއެހުމެއްނެތި އަހަރެން ބުނެލީމެވެ. ޔަޝްމުގެ މޫނަށްވެސް ބަލާ ނުލަމެވެ. އަހަރެންގެ އާއިލާ އެންމެ ފުރަތަމަވެސް ހަލާކުގެ ތެރެއަށް ވެއްޓުނީ މިއަންހެނާއާއި ހެދިއެވެ.\n"އަޅުގަނޑު ޗުއްޓީއަށް ދާންޖެހޭތީ..." ބުނަން ނުބުނަން ހުރެފައިވެސް އެންމެފަހުން ބުނެލައިފިއެވެ. އަހަރެން އިސްއުފުލާ ބަލާލީމެވެ. އިސްޖަހާލައިގެން އިން ޔަޝްމުގެ ލޮލުން ކަރުނަ ތިއްކެއް ވެއްޓުނުހެން އަހަންނަށް ހީވިއެވެ. ނަމަވެސް އެއްޗެއް ބުނުމުގެ ކުރިން ޔަޝްމު އެތަނުން ނިކުމެގެން ހިނގައްޖެއެވެ.\nއަހަރެން ގެއަށް ދިއުމުގެ ބަދަލުގައި ކާރު ދުއްވާލީ މަންމަމެންގެ ގެއާއި ދިމާލަށެވެ. ޒެއިން މަތިން ހަނދާންވުމުން އަނެއްކާވެސް އަހަރެންގެ ހަމަޖެހުން ގެއްލުނު ކަހަލައެވެ. ގެއަށް ވަދެވުނު އިރުގައި ބައްޕައިނީ ސޯފާއި ފޮތެއް ހިފައިގެންނެވެ. އަހަރެން ފެނުމާއެކު ހިނިތުންވެލައިފިއެވެ. ނަމަވެސް ރައްދުގައި ދޭނެ އެއްވެސް އެއްޗެއް އަހަރެންގެ އަތަކު ނެތެވެ. އަހަރެން ބައްޕައަށް ނަފުރަތު ކުރަންފެށީ ކޮންއިރަކު ކަމެއްވެސް އަހަންނަކަށް ނޭނގެއެވެ. ބައްޕަގެ ގޯސްނޫންކަން އެނގޭއިރުވެސް އަހަންނަށް މި ރުޅިއާދެވެނީ އެންމެ ސަބަބަކާ ހުރެއެވެ. އަހަރެން ކާމޭޒު ކައިރީގައި އިށީނީ މަންމަ ކާން އަންނަން ބުނުމުންނެވެ. ބައްޕައާއި ރައިދާ އައިސް އިށީނުމުން އަހަރެން ހިނިތުންވެލީމެވެ.\n"އަނހަ... ޒެއިޖް އަޒްޔަދު ކީއްކުރަނީ މިގޭގަ؟... ބެއްބެ ގެއަށް ބަދަލުވަނީތަ؟.." ރައިދާގެ ބަތްކޮޅު ނަގަމުން އެހެން ބުނެލީ ވަރަށް އުފަލުންނެވެ.\n"ނޫން... މަންމަ ބުނެގެން ކާން އެކަނި އައީ..." އަހަރެން އިސްޖަހާލަމުން އެހެން ބުނެލީމެވެ. މަންމަ އަހަރެންގެ މޫނަށް ބަލާލިހެން ހީވިއެވެ.\n"އަނހަ މިއައީނު ޔަޝްމުވެސް.. ދެކުދިން އެކުގަ ކީއްވެތަ ނައީ..." އަހަރެންގެ ނަޒަރު ދަތުރު ކޮއްލީ މަންމަގެ އަޑާއި ދިމާލަށެވެ. ހުދުކުލައިގެ އަރިން ފަޅާފައިވާ ހެދުމަކާއި ނޫކުލައިގެ ޖިންސެއްގައި ހުރިއިރު ޔަޝްމު ވަރަށް ފުރިހަމައެވެ. ހިނިތުން ވެލަމުން އައިސް މޭޒުކައިރީގައި އިށީންއިރު އަހަންނަށް ބަލާވެސް ނުލިއެވެ.\n"ޒެއިޖް... ބޮޑު ގެއެއް ހަދާފަ އަންހެނުން ކީއްވެ އެފާރޓްމެންޓް އެއްގަ އުޅެނީ؟..." ބައްޕަ އެހެން ބުނީ ސީދާ ޔަޝްމުއަށް އެކަން އަންގަންކަން އަހަންނަށް ޔަޤީންވިއެވެ.\n"ގެހެދީ އެހެން މީހަކު އެތަނަށް ގެންނަން..." އަހަރެން ދިނީ ކުރު ޖަވާބެކެވެ. އިތުރަށް ބައްޕަވެސް އެއްޗެކޭ ނުބުނިއެވެ.\nއެންމެނަށްވުރެ ކުރިން ޔަޝްމު ކައިގެން ތެދުވެއްޖެއެވެ. އަހަރެން އެވަރުން އަޅައެއް ނުލީމެވެ. އަބަދުވެސް އަހަރެންގެ ސަމާލުކަން ހޯދަން އުޅޭކަން އަހަންނަށް ފާހަގަ ކުރެވެއެވެ. އަހަރެންވެސް ތަށި ހިފައިގެން ތެދުވީ މަންމައާއި އެ ދޮންނަން ޖައްސަން ބޭނުން ނުވީމައެވެ. ސިންކު ކައިރީގައި ހުރި ޔަޝްމު އަހަރެންގެ ލޮލުގައި އަޅައިގަތީ ދެނެވެ. އަހަރެންގެ ހުރިހައި އުފަލަކުން އަހަންނަށް ދުރަށް ދާންޖެހުނީ މިކުއްޖާއާއި ހުރެއެވެ. އަހަރެން އެހެން ބަލަން ހުއްޓައި ޔަޝްމު އެނބުރުމުން އަހަރެން އަވަހަށް ދުރަށް ބަލާލީމެވެ. ޔަޝްމު އަނެއްކާވެސް އެއްވެސް ސަމާލުކަމެއް ނުދީ ނިކުމެގެން ދާން ހިނގައިގަތެވެ.\nއަހަރެން ތަށި ދޮވެފައި ނިކުތްއިރު ރައިދާ ޔަޝްމު ގޮވައިގެން ގޭގެ އަނެއް ފަހާތަށް ދަނީއެވެ. އަވަސް އަރުވާލާފައި ދިޔަ ގޮތުން ހިވީ އަހަންނަށް ފެނުމުން ކުރިން ދިޔަ ހެންނެވެ. އެގެއަށް ދިއުމަކުން ދިއުމަކުން އަހަރެންގެ މާބޮޑު މައްސަލައެއް ނެތެވެ. ނޫނެކެވެ. ހަނދާންމިވީ މާފަހުންނެވެ. އެގެއަށް ޔަޝްމުއަކަށް ނުވަދެވޭނެއެވެ. އެއީ އަހަރެން ޔަޝްމުއަށް ހަދާފައިވާ ގެއެއް ނޫނެވެ. އެއީ އަހަންނާއި ނިއެރާގެ ތަނެކެވެ. ފަޔަށް ބާރުލާފައި އަހަރެން ހިނގައިގަތީމެވެ. އަހަރެންގެ ފިޔަވަޅުތަކަށް މަޑު ޖެހުމެއް އައީ ބައްޕައައިސް ދޮރުމައްޗަށް އެރުމުންނެވެ.\n"ޒެއިޖް ކުރިން ރޭގަވެސް ނިއެރާމެން ގެއިން ނުކުތްކަން ބައްޕައަށް އެނގޭ..." ބައްޕަ އެކަމާއި ނުރުހިފައި ހުރިކަން އަޑުން އެކަނިވެސް އެނގެއެވެ.\n"އަޅުގަނޑު ބައްޕަގެ ހުއްދައަކަށް އެދިފައެއް ނުވާނެ ނިއެރާ ކައިރިއަށް ދާކަށް...." ބޭނުން ނުވިނަމަވެސް އަހަންނަށް ދަތްކުނޑި ވިކާލެވުނީ ބޭއިޙްތިޔާރުގައެވެ.\n"ޒެއިޖް ހަނދާންވޭ ދޯ އަހަރުމެން ދެމީހުންގެ އެއްބަސްވުން...." އިންޒާރެއްދޭ ފަދައިން ބައްޕަ އިއްވާލިއެވެ. އާނއެކެވެ. ހަނދާން ނުވާންވީ ކީއްވެ ހެއްޔެވެ.\n"އެއީ ޒެއިންގެ ޔަޝްމުދޯ... ހައު ކުޑް ޔޫ؟ އޭނައާއި ހުރެ އެއް ނޫންތަ މިހުރިހާ ކަމެއް ޒެއިންއަށް ދިމާވީ...." އަހަރެން ދުރަށް އެނބުރެމުން ހިނގައިގަތީމެވެ. ބައްޕަ ރުޅި އައިވަރުން މޫނުވެސް ރަތްވިހެން ހީވެއެވެ.\n"ކޮންކަމެއް އެއަންހެނާއަށް ކޮއްދެން ބައްޕަ ތިއުޅެނީ.. ވީ އޯ ހަރ ނަތިން...." އަހަރެން ފަހަތަށް ބަލާލަމުން ބައްޕައަށް ބުނެލީމެވެ. ބައްޕަ އެއްޗެއް ބުނަން އުޅުނުހެން ހީވިއެވެ. ނަމަވެސް މަޑު ކުރުމެއް ނެތި އަހަރެން ކުރިއަށް ހިނގައިގަތީއެވެ.\n"އެއީ ޒެއިންގެ ޔަޝްމުއެއް ނޫން" ބައްޕަ އެހެން ބުނިހެން އަހަންނަށް ހީވިއެވެ.\nބައްޕަ އެހެން ބުނިއަޑު އިވުނު ނަމަވެސް އަހަރެން މަޑު ކުރާކަށް ގަސްތެއް ނުކުރީމެވެ. އެގެއަށް ޔަޝްމު ވަންނަން އަހަރެން ބޭނުން ނުވަނީއެވެ. ގޭގެ އަނެއްފަރާތު ދޮރުން ނިކުމެ އަހަރެން ދިޔައީ ވަރަށް ޖޯޝުގައެވެ. ގެއާއި ހަމައަށް ދެވުނު ތަނާހެން ވާރޭ ކެރި ޖަހަން ފަށައިފިއެވެ. އަހަރެން ގައިން ފެން ފޮޅަމުން އައިސް ގެއަށް ވަންއިރުގައި ޔަޝްމުއާއި ރައިދާ އިނީ ސޯފާއަށް އަރައި އިށީންދެގެންނެވެ. ބޮޑު ސިޓިން ރޫމުގައި ގިނައީ ހުސްޖާގައެވެ. މާގިނަ ފަރުނީޗަރު އެތަނަށް ވައްދަން އަހަރެންގެ ހިތް ނޭދުނީއެވެ.\nއަހަރެން\tހިނގައިގަތީ ސިޑިން މައްޗަށެވެ. ރައިދާ އަހަރެންގެ ފަހަތުން އަންނަން ފެށުމުން ޔަޝްމުވެސް ދެކޮޅު ބަލާލަމުން އަހަރެންގެ ފަހަތުން ހިނގައި ގަނެއްޖެއެވެ. ޔަޝްމުއަށް ކިތައް އަހަރު ބާވައެވެ. ގައިމުވެސް ކައިވެނި ކުރެވޭނީ އަށާރަ އަހަރު ވެގެންނެވެ. ހިޔާލު ތަކުން މިންޖު ވެވުނު އިރުގައި އަހަންނަށް ހުރެވުނީ ޔަޝްމުގެ މޫނަށް ބަލާށެވެ. ޔަޝްމުގެ ބުމަ ކައިރި ވުމާއެކު އަހަރެން އެހެން ދިމާއަކަށް ބަލައިލީމެވެ. އެއީ ދުވަހަކުވެސް އަހަރެން ބޭނުންވާނެ މީހެއް ނޫނެވެ.\nވާރޭ ނުހުއްޓުމުން އަހަންނާއި ޔަޝްމުއަށް މަޖުބޫރުވީ ގޭގައި މަޑު ކުރާށެވެ. އަހަރެން ކޮޓަރިއަށް ޔަޝްމު ވައްދަން ބޭނުން ނުވުމުން އަހަރެން ބުނީ ޖެހިގެން ހުރި ކޮޓަރީގައި ނިދާށޭއެވެ. ހަމަހިލާ ޔަޝްމު އެތަނަށް ވަންނާކަށް އެއްބހެއް ނުވިއެވެ. އަނގައިން އެއްޗެކޭ ނުބުނެ އެކުޑަ ކޮޓަރިއާއި ދިމާލަށް ބަލަން އިނީއެވެ. ކުރިއަށް އެންމެ ފިޔަވަޅެއްވެސް ނޭޅިއެވެ. އަހަރެން ނޭފަތުގައި އިނގިލި ޖައްސާލީ ޔަޝްމު އެހެން ބަލަން އިނުމުންނެވެ. ވަންނަންޏާ ދެން ވަނީމަ ނިމުނީ ނޫން ހެއްޔެވެ.\n"ކިހިނެއްވީ؟..." ރުޅި ކޮންޓްރޯލް ކޮއްލަމުން އަހަރެން ބުނެލީ މަޑުމަޑުންނެވެ. އަދިވެސް ޔަޝްމު އިނީއެވެ.\n"އަޅުގަނޑު ބިރުގަނޭ.." އިސްޖަހާލަމުން ޔަޝްމު ބުނެލީ އެހެން އެކަންޏެވެ. ދެން ބަލާލީ ސީދާ އަހަރެންގެ ލޮލަށެވެ.\n"އެހެން ކޮޓަރިތަށް އަދި ތައްޔާރު ނުވޭ.. މިތަނުގަ މަޑު ކޮއްލަން ވީނު މިރޭ..." ރުންކުރު ވެފައި އަހަރެން އެހެން ބުނެލީ އަހަރެންގެ ކޮޓަރިއަށް ގެންދަން ބޭނުން ނުވުމުންނެވެ. މަޑުވެސް ކޮއްނުލައި އަހަރެން ހިނގައިގަތީ ޖެހިގެން ހުރި އަހަރެންގެ ކޮޓަރިއަށެވެ.\n"ނޫން... ނޫން..." ގަދަކަމުން ގައިން ނައްޓުވާލި ހެދުމަށް އަހަންނަށް ބަލަން ހުރެވުނީއެވެ. ކިތަންމެ ހަޅޭއް ލެވި ނަމަވެސް އަހަރެން ސަލާމަތް ކޮއްދޭނެ މީހަކު ވާނެބާވައެވެ.\n"ޕްލީޒް... ޔައްމުއަށް ތަދުވޭ... ޕްލީޒް..." ގިސްލެވި އަޑުމަޑުވެގެން ދިޔައީ އަހަރެން ވަރުބަލި ވުމުންނެވެ. އެމީހާ އޮތީ އަހަރެންގެ ގައިމަތީގައެވެ. ނަމަވެސް މޫނަށް އަރައިގެން ދިޔަ އެތި ފަހަރުން އަނެއްކާވެސް އަހަރެން ރޮއެގަތީމެވެ. އަތަށް ދަމާ ވާންކޮށްފައި އޮތްއިރު އަހަރެންގެ އަތް ހީވަނީ ނައްޓައިގެން ގޮސްފާނެ ހެންނެވެ.\n"ޔަޝްމޫ....." މަންމަގެ އަޑު އިވުމުން އަހަރެން ކުރިއަށްވުރެ ބާރަށް ރޮއެ ގަތީމެވެ. ދުވެފައި ކަހަލަ ގޮތަކަށް އައިސް މަންމަ ދޮރުހުޅުވާލިއެވެ. އަހަރެންގެ މޫނަށް ބަލާލަމުން މަންމަ ހުއްޓުން އެރީއެވެ. އަހަރެން ސަލާމަތް ކޮއްބަލާށެވެ. މަންމާ އަޅުގަނޑު ސަލާމަތް ކޮއްބަލާށެވެ. މިވޭނުން މިންޖު ކޮއްދީ ބަލާށެވެ. އަހަރެންގެ ލޮލުން ހޯސްލާފައި ކަރުނަ ފައިބައިގަތީ ބަނޑަށް އަރައިގެން ދިޔަ ދިލަ ތަދުންނެވެ. ލޯ މެރެން ކައިރިވުމާއެކު އަނެއްކާވެސް މޫނަށް ހޫނު އެތިފަހަރެއް އަހަރެން ދިޔައެވެ.\n"ޒެއިން..." ދުރުން މަންމަ ގޮވާލި އަޑު އިވުނެވެ. ކޮންމެވެސް މީހަކަށް އަހަރެންގެ އަޑު އިވޭނެ ނަމައެވެ. މަންމައަށް ބަލާލަމުން އަނެއްކާވެސް އަހަރެން ރޮއެގަތީމެވެ. މިފަހަރު އެތެރެހައްޓަށްވަމުން ދިޔަ ތަދުންނެވެ. ނިއްކުރިން ފައިބަމުން ދިޔަ ލެއިން އޭރު އަހަރެންގެ ލޯވެސް ފުސްވެއްޖެއެވެ.\n"ޔަޝްމު... ބަލަ ޔަޝްމު..." ތުރުތުރު އަޅަމުން އަހަރެން ތެދުވެ ކައިރީގައި ހުރި މީހާ ދުރަށް ކޮއްޕާލީމެވެ. ކޮޓަރި ތެރެ އަނދިރިކޮށް އޮތުމުން އެމީހާ ވަކިވާވަރެއް ނުވިއެވެ. ހުޅުވިފައިވާ ދޮރުން ވިދުވަރުގެ އަލި އެޅިގެން ދިއުމާއެކު އަހަންނަށް ހާސްވެފައިވާ ޒެއިޖްގެ މޫނު ސިފަ ވެގެން ދިޔައެވެ.\n"ޔަޝްމު ނިދީގަ ރޯތީ އަހަރން އައީ... ހަމަ ޖެހީ ޔަޝްމު..." ކައިރީގައި ހުރި ލައިޓް ޖައްސާލަމުން ޒެއިޖް ބުނެލިއެވެ. ތެދެކެވެ. އަދިވެސް އަހަންނަށް މިރޮވެނީއެވެ. މޫނުގައި އަތް އަޅާލަމުން އަހަރެން ހަމަޖެހޭތޯ މަސައްކަތް ކުރަން ފެށީމެވެ. ނަމަވެސް ހައްތަހާ ނޭވާލާން އުނދަގޫ ވަނީއެވެ. ބަނޑަށް ތަދުވަނީއެވެ. މިތަން މާކުޑައެވެ. މިކޮޓަރި މާކުޑައެވެ. މިތަނުގެ އެތެރޭގައި އަހަރެން ނޭވާލާން މާ އުނދަގުލެވެ.\nބިގެސްޓު ފޭން January 24, 2021\nތަފާތު ރީތި ވާހަކައެއް. އެހާމެ ތަފާތު ހުށައެޅުމެއް. ކުއިރިއަސްލީ ވެއިޓިންގް ފޯ ދަ ނެކްސްޓް ޕާޓް\nއަޙްމަދު ފަޒާލް January 27, 2021\nޅު ވާހަކައެއް މީ\nTeddy bear February 2, 2021\nކުއިރިއަސްލީ ވެއިޓިންގް ފޯ ދަ ނެކްސްޓް ޕާޓް\nބިގެސްޓު ފޭން February 2, 2021\nކޮބާތަ5ވަނަ ބައި؟\nއިންތިޒާރު June 1, 2021


ޝިއާ ލެބަފް ފުލުހުންގެ ބެލުމުގެ ދަށަށް ގެންގޮސްފި - AO News\nޝިއާ ލެބަފް ފުލުހުންގެ ބެލުމުގެ ދަށަށް ގެންގޮސްފި\tޖުލާ 10, 2017 | މޫސާ މަތުލޫބް\tHomeޝިއާ ލެބަފް ފުލުހުންގެ ބެލުމުގެ ދަށަށް ގެންގޮސްފި ހޮލީވުޑްގެ މަޝްހޫރު ތަރި ޝިއާ ލެބަފް ފުލުހުންގެ ބެލުމުގެ ދަށަށް ގެންގޮސްފިއެވެ. އޭނާ ފުލުހުންގެ ބެލުމުގެ ދަށަށް ގެންދެވީ މަސްތުގެ ހާލަތުގައި ހުރެގެން އާންމު މަސްލަހަތަށް އުނދަގޫވާގޮތަށް އަމަލުތައް ބެހެއްޓުމުގެ ސަބަބުންނެވެ. އެމެރިކާގެ ސްޓޭޓެއް ކަމަށްވާ ޖޯޖިއާގެ ސަވާނާގައި އެނާ ހައްޔަރުކުރީ ހޮނިހިރު ދުވަހުގެ ރޭ ފަތިހުގެ ވަގުތެއްގައެވެ. ސަވާނާ ޕޮލިސް ޑިޕާޓްމެންޓުން އޭނާ ހައްޔަރު ކޮށްފައިވަނީ އާންމު ތަނެއްގައި މަސްތުގެ ހާލުގައި ހުރެ އަދި އާންމު މަސްލަހަތު ނަގާލަން އުޅުމުގެ ތުހުމަތުގައެވެ.\nމިޑިއާ ރިޕޯޓްތައް ބުނާގޮތުން މިހާދިސާ ހިނގީ އެނާ ގާތަށް އާންމު މީހަކާ އަދި ފުލުހެއް އައިސް ވާހަކަ ދަށްކަން ފެށުމުން އެނާ ރުޅިގަދަވެ އަންހެނުން އަދި ކުޑަކުދިން ކައިރީގައި ތިއްބާ ހަޑިހުތުރު ބަހުން މުއާމަލާތް ކުރަން ފެށުމުންނެވެ. އަދި އެތަން ދޫކޮށް ދިއުމަށް އޭނާއަށް އެންގުމުން އެނާ އެގޮތަކަށް އަމަލް ނުކުރިއެވެ. އަދި ފުލުސް މީހާ އެނާ ހައްޔަރު ކުރަން މަސައްކަތް ކުރުމުން ވަނީ ކައިރި ހޮޓަލަކަށް ވަދެ ފިލައިފައެވެ.\nމިއީ ޝިއާ ގާނޫނާ ހިލާފްވެ ފުލުހުންގެ ބެލުމުގެ ދަށަށް ގެންނަން ޖެހުނު ފުރަތަމަ ފަހަރެއް ނޫނެވެ. މީގެ ކުރިންވެސް އެނާ ވަނީ މިފަދަ މައްސަލައެއްގައި ހައްޔަރު ކޮށްފައެވެ. މިމައްސަލައިގައި އެނާވަނީ ކޯޓަށް 7000 ޑޮލަރު ދިނުމަށް ފަހު މިނިވަން ވެފައެވެ.\nPREVIOUS POST Previous post: ޑރ ބިލާލް ފިލިޕްސްގެ ހާއްސަ ދަރުސެއް ފުވައްމުލަކުގައިNEXT POST Next post: އައްސާމުގައި ފެންބޮޑުވެ 22 މީހުން މަރުވެއްޖެ


Corona Virus ge sababun china ge wuhan city quarantine kohffi - One Online\nޗައިނާގެ ވުހާން ސިޓީގެ އެއާޕޯޓް --\nކޮރޯނާ ވައިރަސްގެ ސަބަބުން ޗައިނާގެ ވުހާން ސިޓީ ކަރަންޓީން ކޮށްފިއެވެ.\nޗައިނާގެ ވުހާން ސިޓީން ފެނުނު ކޮރޯނާ ވައިރަސް ދުނިޔޭގެ އެކި ހިސާބުތަކަށް ފެތުރެން ފަށާފައި ވާއިރު މިހާތަނަށް މިވައިރަސްގެ ސަބަބުން 17 މީހުން މަރުވެފައިވާ ކަމަށް ރިޕޯޓުތައް ބުނެއެވެ.\n11 މިލިއަން މީހުންގެ އާބާދީއެއް އޮންނަ ވުހާން ސިޓީން ވަނީ މިވައިރަސް ފެނުމާއެކު އިތުރަށް ފެތުރުން ހުއްޓުވުމަށް ފިޔަވަޅު އަޅަން ފަށާފައެވެ. ވުހާން ސިޓީން ވަނީ މިއަދުން ފެށިގެން އެސިޓީ އަށް އެތެރެ އަދި ބޭރުވާ ހުރިހާ މަގުތަކެއް ބަންދު ކުރުމަށް ނިންމާފައެވެ. އެގޮތުން ފްލައިޓުތަކާއި ރޭލުތަކުގައި އެސިޓީއަށް ދަތުރުފަތުރު ނުކުރެވޭނެ ގޮތަށް މިއަދުން ފެށިގެން ހުއްޓުވުމަށް ނިންމާފައެވެ.\nޑަބްލިއުއެޗްއޯއިން ވެސް ވަނީ ޗައިނާގައި އަޅަމުން އަންނަ ފިޔަވަޅުތަކުގެ ސަބަބުން މި ވައިރަސް ފެތުރުން ކޮންޓްރޯލް ކުރެވިގެން ދާނެކަމަށް ބުނެފައެވެ. އަދި މިއީ އެހެން ގައުމުތަކަށް މިވައިރަސް ފެތުރިގެން ދިއުން މަދުކުރެވޭނެ ގޮތެއް ކަމަށް ވެސް ވަނީ ފާހަގަކޮށްފައެވެ.\nކޮރޯނާ ވައިރަސް ޗައިނާގައި ބާރު ސްޕީޑެއްގައި ފެތުރެމުންދާއިރު ދުނިޔޭގެ އެހެން ބައެއް ގައުމުތަކުން ވެސް މިވައިރަސް ހުރި މީހުން ވަނީ ފެންނަން ފަށާފައެވެ. ޗައިނާގެ އިތުރުން ތައިލެންޑް، ކޮރެއާ، އަދި ޖަޕާންގެ އިތުރުން ޓައިވާނުން ވެސް ވަނީ މިވައިރަސް ހުރި މީހުން ފެނިފައެވެ.\nމިހާތަނަށް 500 މީހުންގެ ހަށިގަނޑުން މިވައިރަސް ފެނިފައިވީ ނަމަވެސް 4000 އަށް ވުރެ ގިނަ މީހުންނަށް މިވައިރަސްގެ އަސަރު ކޮށްފައި ވާނެކަމަށް ލަފާ ކުރެވެއެވެ.\nކޮރޯނާ ވައިރަސް ފުރަތަމަ ފެނިފައިވަނީ ވުހާންގެ ސީފުޓް މާކެޓަކުން ވިއްކާފައިވާ މަހުގެ ބާވަތަކުންނެވެ. އަދި މިވައިރަސް ވަނީ އިންސާނުންގެ ހަށިގަންޑުންވެސް ފެނި ފެތުރެން ފަށާފައެވެ. ވައިރަސްގެ އަސަރު ހަށިގަނޑަށް ކުރުމާއެކު ނޭވާލާ ނިޒާމަށް އޭގެ އަސަރުކޮށް ނޭވާކުރުވެ ނޭވާލުމުގައި އުނދަގޫތަކެއް ވާން ފަށައެވެ.\nކޮރޯނާ ވައިރަސްއަށް ހާއްސަ ފިޔަވަޅުތައް ރާއްޖޭގައި ވެސް ވަނީ އަޅަން ފަށާފަ އެވެ. އެ ގޮތުން ވެލާނާ އިންޓަނޭޝަނަލް އެއާޕޯޓުގައި މި ވައިރަސްއަށް ފަތުރުވެރީން ސްކްރީން ކުރުމުގެ މަސައްކަތް ވަނީ ފަށާފަ އެވެ.\nގުޅޭ ޓެގު ސިއްހަތު ޗައިނާ ވޯލްޑް ހެލްތް އޯގަނައިޒޭޝަން ކޮރޯނާ ވައިރަސް\nކޮރޯނާވައިރަހުން ރައްކާތެރިވުމަށް އަޅާފައިވާ ފިޔަވަޅުތައް އެގޮތުގައި ކުރިއަށްގެންދިއުމަށް ރައީސް އިރުޝާދު ދެއްވައިފި\nވަކި ހަރަކާތްތަކެއް ނުބާއްވާކަށް ނާންގަން، އިލްތިމާސްކުރަނީ އެޗްޕީއޭގެ އެންގުމާއި އެއްގޮތަށް އަމަލު ކުރުމަށް: އެޑިއުކޭޝަން\nކޮރޯނާވައިރަސް ބޭނުންކޮށްގެން ސަރުކާރުން ކަންކަން ސިޔާސީ ނުކޮށް، ހާލަތު ހާމަކޮށްދޭންޖެހޭ: އަދުރޭ


ދުވާފަރު މަގުތަށް ތަރައްޤީ ކުރުމުމަށް ބޭނުންވާ ބައެއް ސާމާނު އެރަށަށް ގެންގޮސްފި – DhiDaily\nދުވާފަރު މަގުތަށް ތަރައްޤީ ކުރުމުމަށް ބޭނުންވާ ބައެއް ސާމާނު އެރަށަށް ގެންގޮސްފި\nރ. ދުވާފަރުގެ މަގުތަކުގައި ތާރުއަޅައި ޒަމާނީ ފެންވަރަށް ތަރައްޤީ ކުރުމުގެ މަޝްރޫއަށް ބޭނުންވާ އިތުރު ސާމާނު އެރަށަށް ގެންގޮސްފިއެވެ. ދުވާފަރުގެ ބޮޑެތި މަގުތަކުގައި ތާރުއަޅާ ޒަމާނީ ފެންވަރަށް ތަރައްޤީކުރުމުގެ މަސައްކަތް ކުރަނީ މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގް ކޮމްޕެނީ، އެމް.ޓީ.ސީ.ސީންނެވެ. މި މަސައްކަތް ޙަވާލުކުރީ މިދިޔަ އަހަރުގެ މެއި 22ގައެވެ. ދަޢުލަތުގެ ބަޖެޓުން 47.04 މިލިއަން ރުފިޔާ ޚަރަދުކުރާ މަޝްރޫއެކެވެ.\nއެމް.ޓީ.ސީ.ސީން މަޢުލޫމަތު ދޭ ގޮތުގައި ދުވާފަރު ތަރައްޤީކުރުމުގެ މަޝްރޫޢުގެ 63 އިންސައްތަ މަސައްކަތް ނިމިފައި ވާކަމަށެވެ. އަދި ތާރުއެޅުމަށް ބޭނުންވާ ތާރާއި މި މަޝްރޫޢު ނިންމުމަށް ބޭނުންވާ އިތުރު ސާމާނު އެރަށަށް ގެންގޮސްފައިވާކަމަށް އެކުންފުނިން ހާމަކުރިއެވެ. ފެން ހިންދުމަށް ހުޅުމާލޭ ފުރަތަމަ ފިޔަވަހީގައި ބޭނުންކުރާ ފަދަ އިންފިލްޓްރޭޝަން ސިސްޓަމެވެ. މި ސިސްޓަމް މެދުވެރިކޮށް ވާރޭވެހުމުގެ ސަބަބުން ޖަމާވާ ފެން ރަށުގެ މީރުފެން ފަށަލައަށް ފިލްޓަރވެގެންދާނެއެވެ.\nދުވާފަރު ބޮޑެތި މަގުތަކުގައި ވެހިކަލް ދުއްވުމަށް 25،513 އަކަ މީޓަރުގެ ސަރަޙައްދުގައި ތާރުއެޅުމާއި ހިނގާމީހުންނަށް ޙާއްސަކޮށްގެން 6813 މީޓަރުގެ ޕޭވްމަންޓް އެޅުމަށް ހަމަޖެހިފައެވެ. އަދި މަގުތަކުގައި ފެން ހިންދާ ނިޒާމު ޤާއިމުކުރުމާއެކު ސަރވިސް ލައިން ކޭބަލްތަކަށް ޙާއްސަ ޖަންކްޝަން ބޮކްސްތައް ބެހެއްޓުމާއި ޓްރެފިކް ނިޝާންތައް ކުރެހުމަށް ހަމަޖެހިފައެވެ.


SunOnline: Muvvazafun quarantine vaan jehi, Dhevvadhoo ge sihhee hidhumathah burooaranee\nމުވައްޒަފުން ކަރަންޓީން ވާން ޖެހި، ދެއްވަދޫގެ ސިއްހީ ހިދުމަތަށް ބުރޫއަރަނީ\nމުހައްމަދު މުޒައްޔިން ނާޒިމް 14 Jan 2021, 12:34\nދެއްވަދޫ ސިއްހީ މަރުކަޒު: އެރަށު ސިއްހި ހިދުމަތްތަކަށް ވަނީ ބުރޫ އަރާފައި\nގއ. ދެއްވަދުއިން އިތުރު ޕޮޒިޓިވް ކޭސްތަކެއް ފެނި، އެރަށުގެ ފާމަސީއާއި ސިއްހީ މަރުކަޒުގެ މުވައްޒަފުންތަކެއް ކަރަންޓިންވާން ޖެހުމުން އެރަށުގެ ސިއްހީ ހިދުމަތްތަކަށް ބުރޫއަރަން ފަށައިފި އެވެ.\nދެއްވަދުއިން މިއަދު ހަތަރު މީހަކު ވަނީ ކޮވިޑް19އަށް ޕޮޒިޓިވްވެފައެވެ. އެއާއެކު މިހާތަނަށް އެރަށުން ޖުމްލަ 39 މީހަކު ވަނީ ޕޮޒިޓިވްވެފައެވެ.\nދެއްވަދޫ ކައުންސިލްގެ ރައީސް އިބްރާހިމް ތައުފީގު "ސަން"އަށް މިއަދު ވިދާޅުވީ، މިއަދު ފެނުނު ބައެއް ކޭސްތަކުގެ ޑައިރެކްޓް ކޮންޓެކްޓުންގެ ތެރޭގައި ރަށުގެ އެސްޓީއޯ ފާމަސީގެ މުވައްޒަފަކާއި ސިއްހީ މަރުކަޒުގެ މުވައްޒަފުންތަކެއް ހިމެނޭ ކަމަށެވެ. އެއާއެކު އެމީހުން ކަރަންޓީންނަށް ދާން ޖެހުމުގެ ސަބަބުން އެތަންތަނުގެ ހިދުމަތްތައް ދިނުމަށް ދަތިތަކެއް ދިމާވަމުންދާ ކަމަށެވެ.\n"އެސްޓީއޯ ފާމަސީގައި ހުންނަ ހަމައެކަނި މުވައްޒަފު ކަރަންޓީނަށް ދާން ޖެހުމުން މިހާރު ފާމަސީ ވަނީ ހުއްޓިފައި. ބޭސް ދޫކުރެވޭނެ ގޮތެއް ނެތް،" އޭނާ ވިދާޅުވިއެވެ.\nއޭނާ ވިދާޅުވީ، މިވަގުތު ސިއްހީ މަރުކަޒުގައި ހިދުމަތަށް ނުކުމެ ހުންނެވި ދިވެހި ހަމައެކަނި މީހަކީ މެނޭޖަރު އެކަނި ކަމަށެވެ. ސިއްހީ މަރުކަޒުން ކަރަންޓީނަށް ދާން ޖެހުނީ ކިތައް މުވައްޒަފުން ކަމެއް އަދި ސާފެއް ނޫނެވެ.\nތައުފީގު ވިދާޅުވީ، ކޮވިޑް ފެތުތެރެން ފެށުމާއެކު ސިއްހީ މަރުކަޒުގައި މީގެ ކުރިން ހިދުމަތް ދެމުން އައީ، ރަށު ކައުންސިލް އިދާރާގެ ހަތަރު މުވައްޒަފުންނާއި ބޭރު ދެ ޑޮކްޓަރުންނާއި ރަށުން ބޭރުން ނަރުހަކާއި އެޗްޕީއޭ އޮފިޝަލަކާއެކު ކަމަށެވެ. އެހެން ނަމަވެސް ސިއްހީ މަރުކަޒުގެ މުވައްޒަފުންތަކެއް ކަރަންޓީނަށް ދާން ޖެހުމުގެ ސަބަބުން ވަރަށް ބޮޑަށް މިހާރު ހިދުމަތް ދިނުމަށް ދަތިވެފައިވާ ކަމަށް އޭނާ ވިދާޅުވި އެވެ.\n"ސިއްހީ މަރުކަޒުގެ މުވައްޒަފުންގެ ތެރެއިން މިވަގުތު ހިދުމަތަށް ނުކުމެ ތިއްބެވީ ޓެކްނީޝާނާއި ޑޮކްޓަރާއި މެނޭޖަރު،" އޭނާ ވިދާޅުވިއެވެ.\nއޭނާ ވިދާޅުވީ، ސިއްހީ ހިދުމަތް ދިނުމަށް އޮތް ދަތިތަކަށް ވީހާވެސް އަވަސް ހައްލެއް ހޯދުމަށް ކަމާ ބެހޭ ފަރާތްތަކާއެކު މަޝްވަރާ ކުރަމުންދާ ކަމަށެވެ.\nދެއްވަދުއިން ޕޮޒިޓިވްވި 39 މީހުންގެ ތެރޭގައި 70 އަހަރުގެ އުމުރުން ދުވަސްވީ މީހަކުވެސް ހިމެނެއެވެ. އޭނާއަށް ގއ. ވިލިނގިލީ ކޮވިޑް ފެސިލިޓީގައި އަންނަނީ ފަރުވާ ދެމުންނެވެ. ތައުފީގު ވިދާޅުވީ މިހާތަނަށް އެރަށުން ޕޮޒިޓިވްވި އެންމެންގެ ހާލުވެސް ރަނގަޅު ކަމަށެވެ.\nދެއްވަދޫން އެންމެ ފުރަތަމަ ކޮވިޑް ކޭސްއެއް ފެނުނީ މިދިޔަ މަހު 24 ވަނަ ދުވަހު ކަރަންޓީންގައި ހުރި މީހަކު ޕޮޒިޓިވްވެގެންނެވެ. މީގެ ކުރިން ބެލިފައި އޮތް ގޮތުގައި ރަށަށް ބަލި ފެތުރުނީ އެމީހާގެ ފަރާތުންނެވެ. އެހެން ނަމަވެސް އެޗްއީއޯސީން ބުނި ގޮތުގައި، މިހާތަނަށް ފެނުނު ކޭސްތަކަށް ބަލާއިރު ބަލި ރަށު ތެރެއިން މާ ކުރިންވެސް ފެތުރިފައިވާކަމަށް ލަފާ ކުރެވެއެވެ.\nދެއްވަދޫ ކްލަސްޓާއާ ގުޅުންހުރި ކޭސްތައް ހުޅުމާލެއާއި ލ. ފޮނުދޫއިންވެސް ފެނުނެވެ. އެއީ ލ. ފޮނަދުއިން ޕޮޒިޓިވްވި ހަތަރު މީހަކާއި ހުޅުމާލެއިން ޕޮޒިޓިވްވި ދެ މީހެކެވެ.\nއޭގެ އިތުރުން މިއަދު ގއ. ވިލިނގިލި އަދި ދާންދޫއިންވެސް ދެއްވަދޫ ކްލަސްޓާއާ ގުޅުން ހުރި ކޭސްތަކެއް ވަނީ ފެނިފައެވެ. އެއީ ދާންދޫ އިން ދެ މީހެއް އަދި ގއ. ވިލިނގިލިން އެކަކެވެ.\nކޫއްޑޫ ވިލިނގިލި ބުރިޖު ލަސްވާތީ ސީދާ ހަރަކާތަށް


ކ.ތިލަފުށީގައި ކެފޭއެއް އަދި ކ.ގުޅިފަޅު ގައި ކެފޭއަކާއި ޓަކް ޝޮޕެއް ތަރައްޤީކޮށް ހިންގާދޭނެ ފަރާތެއް ހޯދަން\nގްރޭޓަރ މާލެ އިންޑަސްޓްރިއަލް ޒޯން ލިމިޓެޑުން ކ.ތިލަފުށީގައި ކެފޭއެއް އަދި ކ.ގުޅިފަޅު ގައި ކެފޭއަކާއި ޓަކް ޝޮޕެއް ތަރައްޤީކޮށް ހިންގާދޭނެ ފަރާތެއް ހޯދަން ބޭނުންވެއެވެ. ވީމާ، މިމަސައްކަތް ކުރުމަށް ޝައުގުވެރިވެލައްވާ ފަރާތްތަކަށް ބީލަން ހުށަހެޅުމުގެ ފުރުސަތު ޢާންމުކޮށް ހުޅުވާލާ ދަޢުވަތު އަރުވަމެވެ.\n22 ސެޕްޓެމްބަރ 2019 އިން 26 ސެޕްޓެމްބަރ 2019 އަށް\nބިޑް ރެޖިސްޓްރޭޝަން ފީގެ ގޮތުގައި 200.00 ރ. (ދުއިސައްތަ ރުފިޔާ) ގެ ނޮން ރިފަންޑަބަލް ފީއެއް ނެގޭނެއެވެ.\nބިޑް ސެކިއުރިޓީގެ ގޮތުގައި 50،000.00ރ. (ފަންސާސް ހާސް ރުފިޔާ) ގެ ޑިޕޮސިޓެއް ބަހައްޓަންވާނެއެވެ. އަދި ބިޑް ސެކިއުރިޓީގެ މުއްދަތު ބިޑް ވެލިޑިޓީ މުއްދަތަށްވުރެ 30 (ތިރީސް ދުވަސް) އިތުރު ވާންވާނެއެވެ.


Aa variant aa hedhi resort akah million dollaruge gellun vejje | Mihaaru\nޚަބަރު / ރިސޯޓްތައް\nއާ ވޭރިއަންޓާ ހެދި ރިސޯޓަކަށް މިލިއަން ޑޮލަރުގެ ގެއްލުންވެއްޖެ\nރާއްޖެ އައި ދެ ޓޫރިސްޓަކު އެއާޕޯޓްގައި އިށީނދެލައިގެން -- ފައިލް ފޮޓޯ: މިހާރު\n30 ނޮވެމްބަރ 2021 - 07:35\nއެފްރިކާ އިން ފެނުނު ކޮވިޑްގެ އާ ވޭރިއަންޓްގެ ސަބަބުން، ރާއްޖޭގެ މަތީ ފެންވަރުގެ ރިސޯޓަކަށް ބޮޑު ގެއްލުމަކާ ކުރިމަތިލާން ޖެހިއްޖެ އެވެ.\nރާއްޖޭގެ އެންމެ އަގުބޮޑު ރިސޯޓްތަކުގެ ތެރޭގައި ހިމެނޭ އެ ރިސޯޓަށް ދެކުނު އެފްރިކާގެ ޖޮހެނަސްބާގް އިން 300 ޓޫރިސްޓުން އިއްޔެ އަންނަ ގޮތަށް ހަމަޖައްސައި، ބޮޑު އަގުގައި މުޅި ރިސޯޓް އޮތީ ފަސް ދުވަހަށް މިދިޔަ މެއި މަހު ބުކްކޮށްފަ އެވެ. އެކަމަކު، ސަރުކާރުން މީގެ ދެ ދުވަސް ކުރިން ކުރި އިއުލާނާ ގުޅިގެން އެ ޓޫރިސްޓުން އައުން ވަނީ ކެންސަލް ކޮށްފަ އެވެ.\n"ޖޮހެނަސްބާގްގެ ވަރަށް މަތީ ފެންވަރުގެ ކުންފުންޏަކުން މުޅި ރިސޯޓް ބުކްކޮށް އެ ކުންފުނީގެ 300 މުވައްޒަފުން އިއްޔެ އަންނަ ގޮތަށް ހަމަޖެހިފައި އޮތީ. އެ މީހުން އަންނަ ގޮތަށް އޮތީ ދެ މަތިންދާބޯޓުގައި މާފަރުން މި ރިސޯޓަށް،" މައުލޫމާތު އެނގިހުރި މީހަކު، "މިހާރު" އަށް ކިޔައިދިނެވެ. އޭނާ ބޭނުން ވަނީ ރިސޯޓުގެ ނަމާއި ލިބުނު ގެއްލުންތަކުގެ ތަފުސީލުތައް މި ހަބަރުގައި ނުހިމަނާށެވެ.\n"މި ދެންނެވީ މުޅި ރިސޯޓް ހަމަ އެއްކޮށް އެކްސްކްލޫސިވްކޮށް ހިފި ވާހަކަ. ރޫމްތަކަށް އެކަނި ވެސް އެއީ މިލިއަނަކަށް ވުރެ ގިނަ ޑޮލަރު. އަދި ރިސޯޓްގައި ތިބެގެން ކުރާ އެހެން ހޭދަތައް ހިމަނައިފިއްޔާ މި ގެއްލުނީ ވަރަށް ބޮޑު އެއްޗެއް."\nކޮވިޑްގެ އާ ވޭރިއަންޓެއް އެފްރިކާގެ ގައުމުތަކުން ފެނުމާ ގުޅިގެން، ދުނިޔޭގެ ބައެއް ގައުމުތަކުން ވެސް ވަނީ، އެ ސަރަހައްދުގެ ބައެއް ގައުމުތަކުގެ މީހުން ބޯޑަރު ހުރަސްކުރުން މަނާކޮށްފަ އެވެ. ރާއްޖެ އިން ވެސް އެކަން އެގޮތަށް ދެމެހެއްޓި އިރު، ސައުތު އެފްރިކާގެ ޓޫރިސްޓުން ވެސް އޭގެ ތެރޭގައި ހިމެނެ އެވެ.\n"ކުރިއަށް މިއޮތް ފަސް ދުވަސް އޮންނާނީ މި ރިސޯޓް އެއްކޮށް ހުސްކޮށް. އަޅުގަނޑުމެންނަށް މި ފަސް ދުވަހަށް ކުއްލިއަކަށް މީހުންނެއް ނުވެއް ހޯދޭނެ،" އޭނާ ބުންޏެވެ.\nކޮވިޑާ ގުޅިގެން މުޅި ދުނިޔޭގެ ދަތުރުފަތުރު އެއްކޮށް ހުއްޓިފައި އޮތުމަށް ފަހު މަޑުމަޑުން ބޯޑަރުތައް ހުޅުވަން ފެށިތާ އަދި ހައެއްކަ މަސް ނުވެ އެވެ. އަލަށް ފެނުނު ވޭރިއަންޓާ ގުޅިގެން ބޯޑަރުތައް އަނެއްކާ ވެސް ބަންދުކުރަން ޖެހިދާނެ ކަމުގެ ބިރު ހީވެފައި އޮތް އިރު، ޑަބްލިޔުއެޗްއޯ އިން ލަފާ ދީފައި ވަނީ، ބޯޑަރު ބަންދުނުކޮށް މި ވޭރިއަންޓާ ކުރިމަތިލުމަށެވެ. ސަބަބަކީ، ކުރިން ތަޖުރިބާ ކުރި ހާލަތު އަނެއްކާ ވެސް ކުރިމަތިވެއްޖިއްޔާ އިގްތިސާދީ ގޮތުން ގައުމުތައް އިނދަޖެހިދާނެތީ އެވެ.\nއެފްރިކާގެ ގައުމުތަކަކީ ރާއްޖެ އަށް އެހާ ބައިވަރު ޓޫރިސްޓުން އަންނަ ސަރަހައްދެއް ނޫނެވެ. ރާއްޖެ އަށް މަހެއްގެ މައްޗަށް އެ ސަރަހައްދުން އަންނަނީ ދޮޅު ހާހެއްހާ ޓޫރިސްޓުންނެވެ.\n24 ކޮމެންޓް, 16 ރިއެކްޝަންސް\nއެވައިރަސް ރާއްޖެ އަތުވެއްޖެއޭ ރިސޯޓެއްގަ ހުރި މުވައްޒަފަކު ބުނި. އަޅެ މިނޫހުގެ ފަރާތުން މިކަން ސާފުކޮށް ހޯދާލަދީބަލަ.\nގެއްލުމެއްވެގެން ނުހިންގިގެން ތިއިން ރަށެއް ދޫކޮށްލިހަބަރެއް އަދުއެހިމީހަކު އެބަހުރިތަ. މިލިއަން ޑޮލަރޭބުނީމަ އަހަރުމެން ގައިން ހީބިނެގިއަސް ރިސޯރޓު އޯނަރުންނަށް އަހަރުމެން ވޮލެތުނަގާއިރު ވެއްޓިގެންދާ ބައިރުފިޔާއެއްގެ މިންވަރު\nދިޔަގޮތަށް ގޮސް ތިޔަ ރިސޯޓު އޮބާލުން އެދެނީ.\nގެއްލުމަކަށްވުރެން ބޮޑަށް ލިބެންއޮތް އެއްޗެއްނުލިބުނީކީނޫންތޯ؟\nއެ އޯކޭ ވާނެ. ޓެގް ޓީމް އެންމެން ތިބީ މިހާރު މިލިއަން ޑޮލަރު ޖީބަށް އަޅައިގެން\nތި ރިޒޯޓް ތަކުން ރާއްޖޭގެ އާންމު ރައްޔިތުމީހާއަށް ލިބެނީ ކުޑަމިންވަރެއް.\nހާސްނުވޭ.. އަޑިގަނޑުގަނޑާ އުސްގަނޑުގަނޑު އަންނާނި.. ތޮށަލިދުޅައަށް އެނބުރޭއިރު ދެން އޮތީ އުސްކަނޑެއް.. އުފާކުރޭ..\nތިވަރުގެ ބުކިނގްއަކަށް މިހާރު އޮންނާނީ ފައިސާދައްކާ ނިންމާފަ. މޭ މަހު ހެދި ބުކިންގއަކަށް ފައިސާ ނުދައްކައެއް ނޯންނާނެ\nރިސޯޓަށްވާ ގެއްލުމަށް ވުރެ ދިވެހިންގެ ފުރާނަމާ މުހިންމު\nއާދަނު ބުނަން ވާހަކައެއް ..މިޒަމާނު ލާރި އެއްޗަކީ. ފުރާނަ އެއީ އެއްޗެއް ނޫން. އެހެންވީމަތާ 80/- ރިހާކުރު ޖަލުގަ .. މަރާ މީހާ ބޭރުގަ\nބަލަ ތިޔަ ރިސޯޓު ކުރިއަށް އޮތް ފަސް ދުވަހަށް ދިވެހިންނަށް ހާއްސަ ޕެކޭޖު ވިއްކާބަލަ. ޔަގީން ތަން ފުރާލާނެ. އެކަމަކު އަހަރެމެންނަށް އަގު ދެވޭނީ ރުފިޔާއިން. ޑޮލަރަކުން ނުދެވޭނެ. އަދި އަހަރެމެން ހަން ކަޅު ވާނެ. އަދި ޖޫސް ބޮއެގެން ލިބޭ ފައިދާ އެއްް އަހަރެމެންގެ ގިނަ މީހުންގެ އަތަކުން ރިސޯޓަކަށް ނުލިބޭނެ. އެކަމަކުވެސް ތަން ހުސްކޮށް ހުރެގެން ހިނގާ ހަރަދުގެ ކޮންމެވެސް ބައެއް ކަވަރު ކުރެވޭނެ.


America in Syria hanguraamaverin thamreenu kurun huttaalanee\nއެމެރިކާއިން ސީރިޔާ ހަނގުރާމަވެރިން ތަމްރީނު ކުރުން ހުއްޓާލަނީ\nވޮޝިންޓަން (ބީބީސީ) - ސީރިޔާގެ ރައީސް ބައްޝާރުލް އަސަދުގެ ސަރުކާރާ ދެކޮޅަށް ހަނގުރާމަ ކުރާ އިދިކޮޅު ހަނގުރާމަވެރިން ތަމްރީނު ކުރުން ހުއްޓާލަން ނިންމާފައިވާ ކަމަށް އެމެރިކާގެ ޑިފެންސް މިނިސްޓްރީން ބުނެފިއެވެ.\nއިދިކޮޅު ހަނގުރާމަވެރި ގުރޫޕް ތަކަށް ހަނގުރާމަވެރިން ވެއްދުމާއި އެމީހުންނަށް އަސްކަރީ ތަމްރީނު ދިނުމުގެ ބަދަލުގައި ދެން އެމެރިކާއިން އެ ފަރާތްތަކަށް ދޭނީ ހަނގުރާމަލއިގެ އާލާތްތަކާއި ހަތިޔާރެވެ. އެހެން ނަމަވެސް މިގޮތަށް ފޯރުކޮއްދޭ ހަތިޔާރު ވެސް އައިއެސް ފަދަ ޖަމާއަތް ތަކަށް ނުސީދާ މަގުތަކުން ލިބިދާނެތީ އެމެރިކާ ކަންބޮޑުވެއެވެ. އެހެން ކަމުން މިހާރު އެމެރިކާ ބޭނުންވަނީ ހަމައެކަނި ވަރަށް "ބޭސިކް" ހަތިޔާރު ނޫނީ ރިބެލް ގުރޫޕު ތަކަށް ނުދޭށެވެ.\nއެމެރިކާއިން ސީރިޔާގެ އިދިކޮޅު ހަނގުރާމަވެރިން ތަމްރީނުކުރުމަށް ކުރިއަށް ގެންދިޔަ ޕްރޮގްރާމް ފޭލި ވެފައިވާ ކަމަށް އޮބާމާ ވެސް ވަނީ ދާދި ފަހުން ވިދާޅުވެފައެވެ.\nއެމެރިކާއިން ކުރިން ބުނެފައި ވަނީ ސޯމާލިއާ އާއި ޔަމަނު ފަދަ "ފެއިލްޑް ސްޓޭޓަކަށް" ސީރިޔާ ވިޔަ ނުދިނުމަށް އެމެރިކާއިން އެގައުމުގެ ދައުރު އަދާ ކުރާނެ ކަމަށެވެ. އެހެން ނަމަވެސް އިރާގާއި އަފްގާނިސްތާނުގައި އެމެރިކާއަށް ލިބުނީ ނާކާމިޔާބު ކަމަށް ހުދު އެމެރިކާގެ ސިޔާސީ ފަރާތްތަކުން ވެސް ދެކޭއިރު، ސީރިޔާގައި އެކަން ތަކުރާރު ވެދާނެ ކަމަށް އެމެރިކާ ސަރުކާރަށް ފާޑުކިޔާ ފަރާތްތަކުން ބުނެއެވެ.\nސީރިއާގެ ހަނގުރާމަވެރިންތަކެއް: ސިރިޔާގެ ހަނގުރާމަވެރިންނަށް ތަމްރީނު ދިނުން އެމެރިކާއިން ހުއްޓާލަނީ


"Jinsee goanaage massala ithuruvee kurin alhaanulevi otheema"\n"ޖިންސީ ގޯނާގެ މައްސަލަ އިތުރުވީ ކުރިން އަޅާނުލެވި އޮތީމަ"\nރައީސުލްޖުމްހޫރިއްްޔާ އިބްރާހިމް މުހައްމަދު ސޯލިހް -- ފޮޓޯ: ރައީސް އޮފީސް\nކުޑަކުދިންނަށް ޖިންސީ އަނިޔާ ކުރުމުގެ މައްސަލަތައް އިތުރުވީ ޒަމާނުއްސުރެ އެފަދަ ކަންކަމާ ދޭތެރޭ އަޅާ ނުލައި އޮތުމުގެ ސަބަބުން ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nރައީސް ވިދާޅުވީ ކަނޑުހުޅުދޫގައި ހިނގާދިޔަ ހާދިސާއަކީ ވަރަށް ބޮޑުވާ ހިތާމަވެރި ހާދިސާއެއް ކަމަށާ މިކަންކަން މިހާ ހިސާބަށް އައީ ކީއްވެގެންކަން އޮޅިފައި ނެތް ކަމަށެވެ.\n"އަޅުގަނޑުމެން މިދިޔަ ހަފްތާގައި މި އެހީ ކުޑަކުއްޖަކަށް ޖިސްމާނީ އަދި އެތައް އެތައް ގެއްލުންތަކެއް ލިބިގެންދިޔަ ވާހަކަ. މި ކަންތައްތައް މިހިސާބަށް އައީ ކީއްވެގެންކަން އަޅުގަނޑުމެން އެއްވެސް މީހަކަށް އޮޅިފައެއް ނެތް. މިއީ ޒަމާނުއްސުރެ މިކަމާ ދޭތެރޭ އަޅާނުލެވި އޮތުމުގެ ސަބަބުން ދިމާވި ކަމެއް." ރައީސް ވިދާޅުވިއެވެ.\nރައީސް ވިދާޅުވީ އެކަމުގައި ކުރީ ސަރުކާރުތަކުގެ އިހުމާލު އޮތް ނަމަވެސް މާޒީއަށް ބަލައިގެން ތިބެވެން ނެތް ކަމަށެވެ. އަދި މިއީ ވަގުތުން ފިޔަވަޅު އަޅަންޖެހޭ ކަމެއް ކަމަށް ވިދާޅުވިއެވެ. ރައީސް ވިދާޅުވީ ސަރުކާރުގެ އެއްވެސް މުވައްޒިފަކު ކުޑަކުދިންގެ ކަމެއްގައި އިހުމާލުވެއްޖެނަމަ އެ މުވައްޒިފަކާ ދެކޮޅަށް އަޅަންޖެހޭ ފިޔަވަޅުތައް އެޅުމުގައި ފަހަތަށް ނުޖެހޭނެ ކަމަށެވެ.\n"އަޅުގަނޑު ތިޔަ ބޭފުޅުންނަށް މިރޭވެސް ޔަގީންކޮށް އަރުވަނީ ކުޑަކުދިންގެ ރައްކާތެރިކަމަށް މަސައްކަތް ކުރުމަށް ހަވާލުވެ ތިބި ދައުލަތުގެ އެއްވެސް މުވައްޒިފަކު އެއިން ކަމަކަށް އިހުމާލުވެއްޖެނަމަ އެކަމާ ދޭތެރޭ އަޅަންޖެހޭ ފިޔަވަޅު އެ މުވައްޒިފަކާ ދޭތެރޭ އަޅުގަނޑު އަޅާނަން. އަދި ޒިންމާދާރު ކުރުވުމަށްޓަކައި ކުރަންޖެހޭ ކޮންމެ ކަމެއްވެސް ފަސްނުޖެހި ކުރާނަން."\nމީގެ އިތުރުން ރައީސް ވިދާޅުވީ ހަރުކަށި ފިކުރާއި، މަސްތުވާތަކެތީގެ ވަބާ އަދި ކޮރަޕްޝަން ނައްތާލުގެ މަސައްކަތަކީ މިހާރުން މިހާރަށް ކުރަންޖެހިފައިވާ ކަންކަން ކަމަށެވެ. އަދި އެކަންކަން ހައްލުވާނީ ސަރުކާރާއެކު މަސައްކަތް ކުރާނެ ޒިންމާދާރު ބަޔަކު ލިބިގެން ކަމަށް ރައީސް ވިދާޅުވިއެވެ. ރައީސް ވިދާޅުވީ އެ ހުރިހާ މައްސަލަތަކަށް މި ދައުރުގެ ތެރޭގައި ހައްލު ގެނެސްދޭނެ ކަމަށެވެ.\nރައީސް މިރޭވެސް ވިދާޅުވީ ކަންކަން ކުރެވޭނީ އެމްޑީޕީއަށް ކައުންސިލްތައް ލިބިގެން ކަމަށެވެ. ސަރުކާރުން ކުރަން ރާވާފައިވާ ކަންކަން އެބަހުރި ކަމަށާ އެކަންކަން ނިންމާލެވޭނީ ކައުންސިލްތަކުގައި ސަރުކާރުގެ ވިސްނުމުގެ މެންބަރުން ތިބެން ކަމަށެވެ.\nއިންތިހާބުތަކާ ދިމާކޮށް ކުރީ ސަރުކާރުތަކުން ވައުދުތައް ވެފައިވާތީ އެކަމަށް ވަރަށް ބޮޑަށް ފާޑުވިދާޅުވެފައިވާ ރައީސް ސޯލިހް މިރޭ ވަނީ ގުރައިދޫގެ ތަރައްގީއަށް ކުރަން ރާވާފައިވާ ގިނަ ކަންތައްތަކެއްވެސް ހިއްސާ ކުރައްވާފައެވެ.\nރައީސް ވިދާޅުވީ ގުރައިދޫއަށް ދިމާވެފައިވާ ބިމުގެ ދަތިކަމާއި، ބޯހިޔާވަހިކަމުގެ މައްސަލައަށް ހައްލު ހޯދުމަށް މިއަހަރު ގުރައިދޫ ބިން ހިއްކުމުގެ މަސައްކަތް ފެށޭނެ ކަމަށެވެ. އަދި ރައްޔިތުން އެދިފައިވާ ގޮތަށް ބިން ހިއްކާ ސަރަހައްދުން ކުޑަ ރަށެއް ހިއްކައިދޭނެ ކަމަށްވެސް ވިދާޅުވިއެވެ.\nމީގެ އިތުރުންވެސް ސަރުކާރުން މިއަަަހަރު ކޮށްދޭނެ ގިނަ ކަންތައްތަކުގެ ވާހަކަ ރައީސް ވިދާޅުވިއެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ޖިންސީ ގޯނާ + ލޯކަލް ކައުންސިލްތަކުގެ އިންތިހާބު ހަތެއް\n"ދިރުން ހިމާޔަތް ކުރުމުގެ ދައުރެއް ކައުންސިލްތަކަށް އޮންނާނެ"\n"ކައުންސިލް އިންތިހާބު ކާމިޔާބު ވާނެ"


Rayyithu meehaa rashu bandhun veellai dheynee MDP in: Wisam | Jazeera\tރައްޔިތު މީހާ ރަށު ބަންދުން ވީއްލައިދޭނީ އެމްޑީޕީއިން: ވިސާމް - Jazeera\nރައްޔިތު މީހާ ރަށު ބަންދުން ވީއްލައިދޭނީ އެމްޑީޕީއިން: ވިސާމް\nސާއިފް ޝިޔާދު December 29, 2020 514 views0\nރައްޔިތު މީހާ ރަށު ބަންދުން ވީއްލައިދޭނީ މޯލްޑިވިއަން ޑިމޮކްރަޓިކް ޕާޓީ (އެމްޑީޕީ) އިން ކަމަށް ރައްޔިތުންގެ މަޖިލީހުގެ ގަމު ދާއިރާގެ މެމްބަރު މުހައްމަދު ވިސާމް ވިދާޅުވެއްޖެއެވެ.\nވިސާމް މިހެން ވިދާޅުވީ ތ. އަތޮޅާއި ލ. އަތޮޅާއި ދެމެދު އެމްޓީސީސީގެ ފަރާތުން ސްޕީޑް ފެރީގެ ހިދުމަތް ފެށުމާއި ގުޅިގެން ކުރެއްވި ޓްވީޓެއްގައެވެ. ވިސާމް ވިދާޅުވީ މި ހިދުމަތާއެކު ތ. އަތޮޅާއި ލ. އަތޮޅުގެ ރައްޔިތުންގެ ޒަމާންވީ އަޚުވަންތަކަމަށް އައު ދިރުމެއް ލިބި މާ ފާގަތި މުސްތަގުބަލެއްގެ އުއްމީދު އާވެގެންގޮސްފި ކަމަށެވެ. އަދި މީހުންނާއި، މުދާ އަދި ޚިޔާލާއި ބުއްދި އެކަކުގެ ކިބައިން އަނެކަކަށް ނަގުލުވުމަށް މާބޮޑަށް ވެސް މަގުފަހިވެގެން ގޮސްފި ކަމަށާއި މި ހިދުމަތަކީ ސަރަހައްދީ ތަރައްގީއަށް ހުޅުވިގެންދާ އައު ފުރުސަތެއްކަން ޔަގީންކުރައްވާ ކަމަށް ވެސް ވިސާމް ވިދާޅުވިއެވެ.\nއެމްޓީސީސީގެ ފެރީގެ ހިދުމަތާއެކު ތ. އަތޮޅާއި ލ. އަތޮޅުގެ ރައްޔިތުންގެ ދިރިއުޅުމަށް އާދިރުމެއް ލިބި މާ ފާގަތި މުސްތަގުބަލެއްގެ އުއްމީދު އާވެއްޖެ. ރައްޔިތު މީހާ ރަށު ބަންދުން ވީއްލައި ދޭނީ އެމްޑީޕީއިން. ރައީސް @ibusolih ދަތުރުފަތުރުގެ ނިޒާމަށް ހެޔޮ ބަދަލެއް ގެންނަވާނެ pic.twitter.com/lhpS8rR9o6\n— Mohamed Wisam (@mohamedwisaam) December 28, 2020\nރައްޔިތު މީހާ ރަށު ބަންދުން ވީއްލައި ދޭނީ އެމްޑީޕީއިން ކަމަށާއި ރައީސް އިބްރާހީމް މުހައްމަދު ސޯލިހު ދަތުރުފަތުރުގެ ނިޒާމަށް ހެޔޮ ބަދަލެއް ގެންނަވާނެ ކަމަށް ވެސް ވިސާމް ވިދާޅުވިއެވެ.\nއެމްޓީސީސީއިން ހާމަކޮށްފައިވާ ގޮތުގައި ތ. އަދި ލ. އަތޮޅާއި ދެމެދެ ފަށާ ލޯންޗް ފެރީގެ ޙިދުމަތް ދޭ ރޫޓްގައި ހިމެނޭ ރަށްތަކަކީ ތ. ވޭމަންޑޫ، ތ. ތިމަރަފުށި އަދި ލ. ގަމެވެ.\nއެގޮތުން މި ޚިދުމަތުގައި ތ. ވޭމަންޑޫއިން ތ. ތިމަރަފުއްޓަށް އެއްކޮޅު ޓިކެޓުގެ އަގަކީ 75.00 ރުފިޔާ/ ދެކޮޅު ޓިކެޓުގެ އަގަކީ 150.00 ރުފިޔާއެވެ. އަދި ތ.ވޭމަންޑޫ އަދި ތ. ތިމަރަފުށިން ލ. ގަމަށް އެއްކޮޅު ޓިކެޓުގެ އަގަކީ 250.00 ރުފިޔާ/ ދެކޮޅު ޓިކެޓުގެ އަގަކީ 400.00 ރުފިޔާއެވެ. ތ އަދި ލ އަތޮޅާއި ދެމެދު މި ޚިދުމަތް ހަފުތާއަކު4ދުވަހު (ހޮނިހިރު، އާދީއްތަ، އަންގާރަ، ބުރާސްފަތި) ފޯރުކޮށްދިނުމަށް ހަމަޖެހިފައިވާ ކަމަށް އެމްޓީސީސީއިން ހާމަކޮށްފައިވެއެވެ.


JP in nan hushahelhi, Raees bellevee gaabil beyfulhaku ayyan kuravvan | Mihaaru\nޖޭޕީން ނަން ހުށަހެޅި، ރައީސް ބެއްލެވީ ގާބިލް ބޭފުޅަކު އައްޔަން ކުރައްވަން\nރައީސް ޖުމްހޫރީ ޕާޓީގެ ރައީސް ގާސިމް އިބްރާހީމްއާ އެކު: ޖޭޕީގެ ސްލޮޓެއް އެމްޑީޕީއަށް ބަދަލުކުރުމުން އެ ޕާޓީގެ ބައެއް މެމްބަރުން ދަނީ ސުވާލު އުފައްދަމުން. --ފޮޓޯ/މިހާރު\n22 އޮކްޓޯބަރ 2020 - 21:27\nއާ ހެލްތު މިނިސްޓަރަކަށް ބޭފުޅަކު އައްޔަން ކުރެއްވުމުގައި ޕާޓީތަކުގެ ސްލޮޓަށް ވުރެން ރައީސް އިބްރާހިމް މުހައްމަދު ސޯލިހް އިސްކަންދެއްވީ ކޮވިޑް-19ގެ މި ހާލަތުން އަރައިގަނެ، ދިމާވެފައިވާ މައްސަލަތައް ހައްލުކޮށް، ސިއްހީ ދާއިރާގެ ކުރިއެރުމަށް އެމަނިކުފާނު ވެވަޑައިގަތް ވައުދުތައް ފުއްދެވުމުގައި، ގާބިލް، ތަޖުރިބާ ހުރި ބޭފުޅަކު އައްޔަން ކުރެއްވުމަށް ކަމަށް ސަރުކާރުގެ ބައެއް އިސް ބޭފުޅުން މިރޭ ވިދާޅުވެއްޖެ އެވެ.\nޕާޓީތައް ގުޅިގެން އުފެއްދި މި ވެރިކަމުގައި، ކެބިނެޓަށް އެއްބަސްވެފައި އޮތް ގޮތުން ހެލްތު މިނިސްޓަރަކީ ޖުމްހޫރީ ޕާޓީގެ ސްލޮޓެކެވެ. ޖުމްހޫރީ ޕާޓީގެ ފަރާތުން އެ މަގާމުގައި ހުންނެވި ކުރީގެ ހެލްތު މިނިސްޓަރު އަބްދުﷲ އަމީން އިސްތިއުފާ ދެއްވިޔަސް އެ މަގާމު އޮންނާނީ ޖޭޕީއަށް ކަމަށް އެ ޕާޓީގެ މެމްބަރުން ތިބީ އުއްމީދެއްގަ އެވެ.\nއެކަމަކު، ރައީސް އޮފީހުގައި މިއަދު ބޭއްވި ރަސްމިއްޔާތުގައި އާ ހެލްތު މިނިސްޓަރަކަށް އައްޔަން ކުރެއްވީ ރައީސް އޮފީސް މިނިސްޓަރަކަށް ހުންނެވި އަހްމަދު ނަސީމެވެ. ޖޭޕީގެ ސްލޮޓެއް ލިބި، ކެބިނެޓަށް އެ ޕާޓީގެ ވަޒީރަކު އިތުރުވުމަކީ އެމްޑީޕީއަށް ވަރަށް ބޮޑު ހިތްހަމަޖެހުމެކެވެ. އެކަމަކު، ޖުމްހޫރީ ޕާޓީގެ ބައެއް މެމްބަރުންނަށް ލިބުނު މާޔޫސް ކަމެކެވެ.\nއާ ހެލްތު މިނިސްޓަރު އަހްމަދު ނަސީމް މަގާމުގެ ހުވާކުރައްވަނީ. --ފޮޓޯ/ރައީސް އޮފީސް\nރައީސްގެ ނިންމެވުމާ އެކު ވެރިކަން ކުރާ ކޯލިޝަނަށް ވީ ކިހިނެއްތޯ ދަނީ ސުވާލު އުފެއްދެވި ބޭފުޅުންގެ ތެެރޭގައި ޖުމްހޫރީ ޕާޓީގެ ނައިބު ރައީސް އަހްމަދު ސައުދު ހިމެނިވަޑައިގަންނަވަ އެވެ.\n— Ahmed Saud (@ammadaysaud) October 22, 2020\nމިނިސްޓަރުގެ މަގާމުން އަމީން އިސްތިއުފާ ދެއްވީ، ކޮވިޑް-19ގެ ފަރުވާއަށް ވެންޓިލޭޓަރު ހޯދުމުގައި ކަން ހިނގާފައިވާ ގޮތާ ގުޅިގެން އޮޑިޓް އޮފީހުން ނެރުނު ރިޕޯޓާއި ފުލުހުންނާއި އޭސީސީ ގުޅިގެން ހިންގި ތަހުގީގުން ވެސް ތުހުމަތުތަކެއް ކޮށްފައި ވަނިކޮށެވެ. މަގާމުގެ ނުފޫޒު ބޭނުންކުރި ކަމުގެ ދައުވާ އުފުލައިދޭން އޭސީސީން އެދުނު ނަމަވެސް ޕީޖީ ނިންމެވީ މިހާތަނަށް ހުށަހަޅާފައިވާ މައުލޫމާތުތަކަށް ބަލާއިރު، ކޯޓުގައި ދައުވާ ސާބިތުކުރެވޭނެ ވަރުގެ ހެއްކެއް ނެތް ކަމަށެވެ. މިކަމާ ނުރުހުންވެ، އެމްޑީޕީގެ ބައެއް މެމްބަރުން ބޭނުންވީ އިތުބާރު ނެތް ކަމުގެ ވޯޓަކުން ނަމަވެސް އަމީން މަގާމުން ދުރުކުރާށެވެ. އެ މަސައްކަތް ފެށުމާއެކު އޭނާ މަގާމުން ދުރަށް ވަޑައިގަތީ އެވެ.\nއެނގިފައިވާ ގޮތުގައި އެ މަގާމަށް އާ ވަޒީރަކު އައްޔަން ކުރެއްވުމުގެ ކުރިން ޖުމްހޫރީ ޕާޓީގެ ސްލޮޓަކަށް ވާތީ ރައީސް އެ ޕާޓީއަށް ފުރުސަތު ދެއްވި އެވެ. ހެލްތު މިނިސްޓަރަކަށް ހަމަޖައްސަވަން އެ ޕާޓީން ނަން ފޮނުއްވި ބޭފުޅުންގެ ތެރޭގައި ހެލްތުގެ ސްޓޭޓް މިނިސްޓަރު ޑރ. ޝާހް މާހިރާއި އެމްޓީސީސީގެ މެނޭޖިން ޑިރެކްޓަރު އާދަމް އާޒިމް ހިމެނިވަޑައިގަންނަވަ އެވެ.\nޖުމްހޫރީ ޕާޓީގެ ކައުންސިލްގެ ބައެއް ބޭފުޅުން ވެސް ހީކުރެއްވީ އާ ވަޒީރަކަށް ވަޑައިގަންނަވާނީ ޝާހް މާހިރު ކަމަށެވެ. ވެންޓިލޭޓަރު މައްސަލައިގައި ސަސްޕެންޑްކުރި ބޭފުޅުންގެ ތެރޭގައި ޝާހް ހިމެނިވަޑައިގަންނަވަ އެވެ. އެކަމަކު އޭނާގެ މައްޗަށް ދައުވާ އުފުލޭ ވަރުގެ ހެއްކެއް ނެތް ކަމަށް އޭސީސީން ނިންމުމުން އޭނާ ވަނީ އެނބުރި ވަޒީފާ އަށް ވެސް ނުކުންނަވަން ފައްޓަވައިފަ އެވެ.\nޖުމްހޫރީ ޕާޓީން ފޮނުވި ނަންތަކުގެ ތެރައަށް އިތުރުވި ނަސީމަށް މިނިސްޓަރުކަން ދެއްވަން ރައީސް ނިންމެވީ، ބައެއް ބޭފުޅުން ވިދާޅުވި ގޮތުގައި، މި ވަގުތަށް ހެލްތު މިނިސްޓްރީ ހަމައަކަށް އަޅުއްވައި ނަތީޖާ ނެރެދެއްވިދާނެ ކަމުގެ ގާބިލް ބޭފުޅެއް ކަމަށް ރައީސަށް ފެނިވަޑައިގަތުމުންނެވެ. އެކަމުގައި، ރައީސް ވިސްނުން ގެންގުޅުއްވީ ވަކި ޕާޓީއަކަށް އެ ސްލޮޓް ދެއްވުމަށް ވުރެން ޚިދުމަތް ކުރެއްވޭނެ ބޭފުޅަކު ގެންނެވުމަށް ކަމަށް "މިހާރު"އާ ވާހަކަ ދެއްކެވި ސަރުކާރުގެ ބައެއް ބޭފުޅުން ވިދާޅުވި އެވެ.\n"ކޯލިޝަން ދަމަހައްޓަވާނެ ކަމަށް ވެވަޑައިގަތް ވައުދު މަތީގައި އެމަނިކުފާނު އަދިވެސް ހުންނެވީ. އެ ވަރުގެ ނިންމެވުމެއް ނުނިންމަވާނެ، ޖުމްހޫރީ ޕާޓީގެ ލީޑަރު ގާސިމް އިބްރާހީމާ މަޝްވަރާ ނުކުރައްވައި،" އެއް ބޭފުޅަކު ވިދާޅުވި އެވެ.\nމި ނިންމެވުމާ ގުޅޭ ގޮތުން ގާސިމާއި ޖުމްހޫރީ ޕާޓީން ވެސް ރަސްމީކޮށް އަދި އެއްޗެއް ނުބުނެ އެވެ.\nހެލްތު މިނިސްޓަރު ކަމަށް އައްޔަން ކުރެއްވި އަހުމަދު ނަސީމަށް ރައީސް އިބްރާހިމް މުހަންމަދު ސޯލިހު މިއަދު ފަތްކޮޅު އަރުއްވަނީ -- ފޮޓޯ: ރައީސް އޮފީސް\nރައީސްގެ ތަރުޖަމާން އިބްރާހިމް ހޫދު "މިހާރު"އަށް ވިދާޅުވީ ސަރުކާރުގެ މުހިއްމު އެއް ވުޒާރާ މިވަގުތު އޮތް ގޮތުން، މަގާމަށް ރައީސް އައްޔަން ކުރެއްވީ އެންމެ ގާބިލް ބޭފުޅާ ކަމަށެވެ.\n"މި ހާލަތަށް މުހިއްމު، ނަތީޖާ ހާސިލްކުރެއްވޭނެ ކަމަށް ރައީސަށް ގަބޫލުފުޅު ކުރެއްވޭ ބޭފުޅަކު އައްޔަން ކުރެއްވީ،" ހޫދު ވިދާޅުވި އެވެ.\nސަރުކާރުގެ ބައެއް ބޭފުޅުން ވިދާޅުވި ގޮތުގައި އެކި ސަބަބުތައް މެދުވެރިވެ، ކޯލިޝަންގެ ސްލޮޓްތައް ބަދަލުކުރައްވާއިރު މައްސަލަ ދިމާވެދާނެ ފަދަ ގޮތަކަށް އެއްވެސް ކަމެއް ނުނިންމެވުމަށް ރައީސް އިސްކަން ދެއްވަ އެވެ.\nއަދާލަތު ޕާޓީގެ ސްލޮޓެއްގައި ޖެންޑަ މިނިސްޓަރުކަން ފުރުއްވި ޝިދާތާ ޝަރީފް އިސްތިއުފާ ދެއްވުމުން އެ މަގާމަށް އައްޔަން ކުރެއްވީ ޕާޓީއެއްގައި ހިމެނިވަޑައިނުގަންނަވާ ކުރީގެ މިނިސްޓަރު އައިޝަތު މުހައްމަދު ދީދީ އެވެ. ހައުސިން މިނިސްޓަރަކަށް އެމްއާރުއެމްގެ ސްލޮޓެއްގައި ހުންނެވި އާތިފާ މަގާމުން އިސްތިއުފާ ދެއްވުމުން އާ ވަޒީރަކު އައްޔަން ނުކުރައްވައި މަސައްކަތްތައް ބަދަލުކުރެއްވީ ޕްލޭނިން މިނިސްޓަރު މުހައްމަދު އަސްލަމްގެ ވުޒާރާއަށެވެ. މި ކަމުގައި އެމްއާރުއެމްގެ ހިތްހަމަނުޖެހުންތަކެއް ހުއްޓެވެ. ޖިންސީ ފުރައްސާރައިގެ ތުހުމަތުގައި ކުރީގެ ޓޫރިޒަމް މިނިސްޓަރު އަދި ޖުމްހޫރީ ޕާޓީގެ ރައީސް އަލީ ވަހީދު މަގާމުން ވަކިކުރައްވައި ކެބިނެޓުގެ އެ ގޮނޑި ދެއްވީ ޖުމްހޫރީ ޕާޓީގެ ނައިބު ލީޑަރު، ޑރ. އަބްދުﷲ މައުސޫމަށެވެ. އަމީން އިސްތިއުފާ ދެއްވުމުން، ވެސް އެ ސްލޮޓަށް ޖޭޕީގެ ބޭފުޅަކު ގެންނަވަން ފުރުސަތު ދެއްވި އެވެ.\nކޯލިޝަންގެ ލީޑަރުން ރައީސްއާ މަޝްވަރާ މޭޒެއްގައި: ކެބިނެޓުގައި ޕާޓީތައް ހިއްސާވާނެ މިންވަރު ކަނޑައެޅި. --ފޮޓޯ/ މިހާރު\nކެބިނެޓުގައި ހިމެނިވަޑައިގަންނަނާ ކޯލިޝަން ޕާޓީތަކުގެ ވަޒީރުންނަށް ނަތީޖާ ނުނެރެވޭ ކަމުގެ ތުހުމަތާ އެކު ޝިދާތާ އާއި އާތިފާ އިސްތިއުފާ ދެއްވަން މަޖުބޫރުކުރުވީ އެމްޑީޕީގެ ޕާލަމެންޓްރީ ގްރޫޕުންނެވެ. ހަމައެގޮތަށް، އަމީން ވެސް އިސްތިއުފާ ނުދެއްވުމުން އެމްޑީޕީގެ ބައެއް މެމްބަރުން ހިތްހަމަނުޖެހި، ޕްރެޝަރު ކުރިމަތި ކުރުވި އެވެ.\n"ޖޭޕީއަށް ފުރުސަތު ދެއްވި. ނަންތަކެއް ފޮނުއްވިޔަސް ރައީސުލްޖުމްހޫރިއްޔާ އަށް ހައްގު ލިބިގެންވޭ ކަންކަން ޑެލިވަކޮށްދެއްވޭނެ ކަމަށް އެމަނިކުފާނަށް އިތުބާރު ކުރެއްވޭ ބޭފުޅަކު އައްޔަން ކުރައްވަން. ޖޭޕީގެ ދެ ވަޒީރެއް (އަލީ ވަހީދާއި އަމީން) މަގާމުން ދުރަށް ވަޑައިގަންނަވަން މި ޖެހުނީ ތުހުމަތުތަކަކާ އެކު. މިސްޓޭކްސް ހައްދަވައިގެން ވަކިވެއްޖިއްޔާ، ރައީސަށް އިޚްތިޔާރު އޮންނާނެ އެމަނިކުފާނު ބޭނުން ބޭފުޅަކު އައްޔަން ކުރައްވަން،" އެއް ބޭފުޅަކު ވިދާޅުވި އެވެ.\n"އެއީ ކޯލިޝަންގެ ވައުދަށް ނުބެއްލެވުމެއް ނޫން. ކޯލިޝަން ދެމެހެއްޓެވުމުގައި ވެސް، ހަމަހަމަ އުސޫލް އެމަނިކުފާނު އެބަ ހިފަހައްޓަވާ."\nޖުމްހޫރީ ޕާޓީ އެމްޑީޕީ އަހުމަދު ނަސީމް، ހެލްތު މިނިސްޓަރު އަބްދުﷲ އަމީން، ހެލްތު މިނިސްޓަރު ރައީސް އިބްރާހިމް މުހައްމަދު ސޯލިހް މެމްބަރު ގާސިމް އިބްރާހިމް (މާމިގިލި) ދިވެހި ސަރުކާރު ކެބިނެޓް\n117 ކޮމެންޓް, 226 ރިއެކްޝަންސް\nކޯލީޝަން އިސްވެރިގެ ( ސިޔާސީ ) އިއްތިސާދީ ޕެންޑެމިކް ގެ ރައީސް އެވިދާޅުވި ހާލަތު ދެނެގަތުމުގެ ހާލަތު ދެނިލައްވަ. އެގާބިލްކަން އެބަހެރި. ރައީސްގެ ނިންމެވުމަށް ބަރުހަބާ\nކެނެރީގޭ ނަޝީދު މައުމޫނު ގެ ދުވަސް ވަރު ޢާއިލީ ވެރިކަމޭ ކީ ، ކޮބާ ތާހިރު ވެއްޖެ އެއް ނު ، ކެނެރީ ސަރުކާރު ،\nގާސިމްގެ އަނބިކަނބަލުންނަށް ވަޒީރުކަން އޮތްހައިދުވަހަކު ޖުމްހޫރީޕާޓީ ސަރުކާރާއިއެކު ދެމި އޮންނާނެއެވެ.\nމިިވީ ގޮތަކީ މައުސޫމަށް ޓޫރިޒަމް މިނިސްޓަރު ކަން ދިނީމަވެސް ވަރަށް ބޮޑަށް އެމް.ޑީ.ޕީ ހޫނުވެފަ އޮތީ. އެފަހަރުވެސް ނަސީމަށް ޓޫރިޒަމް މިނިސްޓަރު ކަން ދިނުމަށް ޝޯޝަލް މީޑިޔާ ކެމްޕޭނެއް ވެސް ފެށި. މިހާރު އޭގެ ބަދަލު އެދިނީ..\nސިޔާސީ ސާ ކަލްގަ ރަނގަޅު އެއްވެސް މީހަ ކު އެބަހުރިތަ؟\nބޮލެއްހުރި ބަޔަކު ތިކަރަޕްޓް ޕާޓީ އެމްޑީޕީއާ ކޯލިޝަން ނަހަދާނެ.މިހާރު އެމީހުން ބޭނުންވަނީ ވެރިކަމަށް ވެރިވެގަނއނަން.ކޯލިޝަން މަތިން ހަނދާން ނައްތާލާ އެމީހުންގެ ބާރުގަ އެހެންބަޔެއްގެ ބަހެއް ލަފައެއްނެތި ޕާޓީ މީހުންނަށް ބައިއަޅައިގެން ގައުމު ލޫޓްވާ ދިރުވާލަން.\nކޮރަޕްޝަނަށް ރަނގަޅަށް ބޮޅެއް އިތުރުކޮށްލީ.\nއެމްޑީޕީ ނޫން ހުރިހާ އެއްމެން ބޭރުކުރާނަން\nނާގާބިލު ސަރުކާރެއް ނާގާބިލު ރައީސެއް. ދެން ވާނީ މިހެން\nޖޭޕީ އަށް ނަން ހުށަހަޅަން ފުރުސަތު ދިނީމަ މި ހުށަހެޅީ ހަމަ އެ ވެންޓިލޭޓަރު މައްސަލާގަ ތުހުމަތު ކުރެވޭ އަނެއް މީހާ ޝާހު. މީ ޖޭޕީ އިން ގަސްތުގަ ޖެއްސުން ކުރަން ވެގެން ކުރި ކަމެއް. ތާހިރު ވެއްޖެ އެއްނު.


ކުރެއްދޫގައި 93 މީހެއް، އަދި ބަތަލާގައި 11 މީހަކު ރޫމް ކަރަންޓީންގައި – Dhen.mv\nކުރެއްދޫގައި 93 މީހެއް، އަދި ބަތަލާގައި 11 މީހަކު ރޫމް ކަރަންޓީންގައި\nMarch 8, 2020 - 11:22 pm\nކޮރޯނާވައިރަހާ ގުޅިގެން ކުރެއްދޫ އައިލޭންޑް ރިސޯޓުގައި 93 މީހެއް އަދި ބަތަލާ ރިސޯޓުގައި 11 މީހަކު ރޫމް ކަރަންޓީނު ކޮށްފައިވާ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެއެވެ.\nމިރޭ ބޭއްވި ނޫސްވެރިންގެ ބައްދަލުވުމުގައި ހެލްތް މިނިސްޓަރު އަބްދުﷲ އަމީން ވިދާޅުވީ މިހާތަނަށް މި ބައްޔަށް ޓެސްޓު ކުރެވިފައިވަނީ 24 ފަތާތެއް ކަމަށާއި އޭގެތެރެއިން ޕޮޒިޓިވް ވެފައިވަނީ ދެ ފަރާތެއް ކަމަށެވެ. އަދި 20 ފަރާތެއް މި ބައްޔަށް ނެގެޓިވް ވެފައިވާއިރު ދެ މީހެއްގެ ނަތީޖާ އަދި ލިބިފައިނުވާ ކަމަށް އަމީން ވިދާޅުވިއެވެ.\nއަދި ކަރަންޓީނު މަރުކަޒެއްގެ ގޮތުގައި ގާއިމުކޮށްފައިވާ ފަރުކޮޅުފުށީގައި 8 ފަރާތެއް އެބަތިބި ކަމަށާއި، މި ބައްޔަށް ޕޮޒިޓިވްވި ދެ މީހުން ފެނުނު ކުރެއްދޫ ރިސޯޓުގައި 93 ފަރާތެއް ރޫމް ކަރަންޓީނުކޮށްފައި އެބަތިބި ކަމަށްވެސް އަމީން ވިދާޅުވިއެވެ.\nމީގެއިތުރުން ބަތާލާ އައިލޭންޑް ރިސޯޓުގައި ވެސް 11 ފަރާތެއް ރޫމް ކަރަންޓީނުގައި އެބަތިބި ކަމަށްވެސް އަމީން ވިދާޅުވިއެވެ. މި ދެ ރިސޯޓަށް ވެސް އަރާ ފޭބުން މިހާރު ވަނީ ވަގުތީ ގޮތުން މަނާކޮށްފައެވެ.\nއަދި ކޮރޯނާވައިރަހަށް ޝައްކު ކުރެވޭ އަލާމާތްތައް ހުރި ދިވެއްސަކު ށ.ފޯކައިދޫއިން ޓެސްޓު ކުރުމަށް ކަރަންޓީނު މަރުކަޒަށް ގެނައުމަށް މަސައްކަތް ކުރަމުންދާ ކަމަށް އެޗްޕީއޭއިން މިރޭ ވަނީ ބުނެފައެވެ. މި މީހާއަކީ ކުރެއްދޫ އައިލޭންޑް ރިސޯޓުގެ މުވައްޒަފެއް ކަމަށްވެސް އެޗްޕީއޭ އިން ބުނެއެވެ.\nބަނޑު ހިކި ބޮޑުކަމުދާން އުނދަގު ވަނީތަ؟ މިއޮތީ ހައްލު!


Curfew Aai Gulhigen, Sheesha In Cycle "Pick-up And Drop-off" Service Fashaifi - Vaguthu\nކާފިއު އާއި ގުޅިގެން، ޝީޝާއިން ސައިކަލު "ފިކް-އަޕް އެންޑް ޑްރޮޕް-އޮފް" ސާރވިސް ފަށައިފި\nކޮވިޑް-19 އާ ގުޅިގެން މާލެ ސަރަހައްދުގައި ކާފިއު އިއުލާނުކޮށް، ހަރުކަށި ފިޔަވަޅުތަކެއް އަޅާފައިވާ ދަނޑިވަޅެއްގައި، ހޮންޑާ ސައިކަލުގެ އޮތޮރައިޒް ޑިސްޓްރިބިއުޓަރކަން ލިބުނު ހަމައެކަނި ކުންފުނި ކަމަށްވާ ޝީޝާ އިން ކަސްޓަމަރުންނަށް ސައިކަލު ސާރވިސް ކުރުމާއި ގުޅޭ ހުރިހާ ހިދުމަތެއް ފަސޭހަކޮށްދީފިއެވެ.\nޝީޝާ އިން މާލެ ސަރަހައްދުގައި ހޮންޑާ ސައިކަލު ގެންގުޅޭ ކަސްޓަމަރުންނަށް ދޭން ނިންމާފައިވާ ފަސޭހަ ހިދުމަތަކީ ޕިކްއަޕް އެންޑް ޑްރޮޕް-އޮފް ހިދުމަތެވެ. މިއީ ކޮވިޑްގެ މި ދުވަސްވަރުގައި ޝީޝާގެ ކުންފުނީގެ ކަސްޓަމަރުން ގޭގައި ބައިތިއްބައިގެން ހިދުމަތް ދިނުމުގެ ނިޔަތުގައި ކުރިއަށްގެންދަން ނިންމާފައިވާ ހާއްސަ ހިދުމަތެކެވެ.\nޝީޝާ އިން ބުނީ، އެ ކުންފުނިން މި ދެނީ ފުރަބަންދުގެ ދުވަސްވަރު ސައިކަލު ބަލާދިއުމާއި އަދި ސައިކަލު ސާރވިސް ކޮށް ނިމުމުން އަނބުރާ ގެއަށް ގެންގޮސް ދިނުމުގެ ހިދުމަތް ކަމަށެވެ.\nޝީޝާ އިން ބުނީ، ދުއްވާ މީހާގެ ސަލާމަތާއި ރައަކާތެރިކަން ކަށަވަރުކޮށް، ސައިކަލު ގިނަ ދުވަހު ބޭނުންކޮށް، ދިގު މުއްދަތަށް ގެންގުޅެން ބޭނުންވާނަމަ ގަވައިދުން ކުރަން ޖެހޭ ސާވިސްތަށް ކުރުމަކީ ވަރަށް މުހިންމު ކަމެއް ކަމަށެވެ. އަދި ގަވާއިދުން ސާވިސް ކުރާނަމަ ބޮޑު އަދަދަކުން ހަރަދު ކުޑަވެގެން ދާނެ ކަމެށެވެ.\nމި ހިދުމަތް މާލެ އަދި ހުޅުމާލޭގައި ދިރިއުޅޭ ހޮންޑާ ސައިކަލު ގެންގުޅޭ ފަރާތްތަކަށް ލިބިގެންދާނެ އެވެ.\nޝީޝާގެ ސާވިސް ސެންޓަރުގައި ތިބެނީ ފުރިހަމަ ތަމްރީނާއި އިތުބާރު ލިބިފައިވާ މެކޭނިކުންނެވެ. އެހެންކަމުން ކަސްޓަމަރުންގެ ސައިކަލަށް ދިމާވެފައިވާ މައްސަލަތައް ހައްލުކޮށްދިނުމުގެ ހިދުމަށް ދިނުމަށް ޝީޝާގެ މުވައްޒަފުން އެ ތިބީ އަތުކުރި އޮޅާލައިގެން ތައްޔާރަށެވެ.\nޝީޝާއިން ބުނީ ސައިކަލު ސާވިސް ކުރުމާއި، ޕިކް-އަޕް އަދި ޑްރޮޕް-އޮފް ހިދުމަތަށް އެދުމަށް އެ ކުންފުނީގެ ވައިބަރ ނަންބަރަށް ނަން، ސައިކަލް ނަންބަރ، ކިލޯމީޓަރ، ޕިކް-އަޕް ލޮކޭޝަން އަދިއެދޭ ހިދުމަތް ޖެހުމަށް މެސެޖް ފޮނުވަން އެދޭ ކަމަށެވެ.\n9643215 960+ (މާލެ)\n9894096 960+ (ހުޅުމާލެ)\nޝީޝާ އިން ބުނީ، ސައިކަލު ބަލާދިއުމާއި އަދި ސައިކަލު ސާރވިސް ކޮށް ނިމުމުން އަނބުރާ ގޭދޮށަށް ގެންގޮސް ދިނުމުގެ ހިދުމަތް މާލެ އަދި ހުޅުމާލެ އަށް ފޯރުކޮށްދިނުމުގައި 100ރޗާރޖެއް ނެގޭނެ ކަމަށެވެ.\nމިކަމާއި ގުޅޭ އިތުރު މައުލޫމާތު ހޯދުމަށް ބޭނުންފުޅުވާނަމަ،3027715، 3323279 އަށް ގުޅުމަށް ޝީޝާއިން އެދެއެވެ.\nޝީޝާ އިން ސަތޭކަ ފަންސާހުގެ މުޅިން އާ ސައިކަލެއް ވިއްކަން ފަށައިފި\nޝީޝާ ރޯދަ ރޯޅި އަދިވެސް ކުރިއަށް